Bihar amaituko da epea txupinazoa jaurtitzeko hautagaitzak aurkezteko\nSanferminetako Mahaian ordezkaturik dauden 60tik gora elkartek 14:30era arte erregistratu ditzakete agiriak\nOndoz ondoko hirugarren urtez, herritarren esku utzi da sanferminetako txupinazoa nork jaurtiko duen hautatzeko eskumena, bi fasez osaturiko sistema bat erabilita. Bihar, 14:30ean, lehenengo fasearen epea amaituko da. Sanferminetako Mahaian parte hartzen duten elkarteek edozein udal-erregistrotan aurkeztuta eduki beharko dituzte beren proposamenak eta horiekin batera aurkeztu beharreko agiriak (proposatutako pertsona edo entitatearen berariazko baimena, eta horrek lortutako merezimenduen memoria laburra).\nBost hautagaitza edo gutxiago aurkezten badira, Balorazio Batzorde Teknikoak zuzenean egiaztatuko du horiek arauak betetzen dituzten, herri-bozketa abiatu aurretik. Bost hautagaitza baino gehiago aurkezten badira, maiatzaren 30ean bozketa egingo da Sanferminetako Mahaian, 5 hautagaitza zehaztu arte, eta ondoren prozedura berari helduko zaio. Balorazio Batzorde Teknikoa osatuko dute Alkatetzako Alorreko zuzendariak eta idazkari teknikoak, eta Kultura eta Hezkuntzako zein Herritarren Partaidetzako eta Gizartea Ahalduntzeko Alorretako zuzendariek.\nMahaia osatzen duten alderdi politikoak eta udal-ordezkariak ezin izango dira aurkeztu. Horrez gain, iaz proposatutako hautagaitzak ezingo dira berriz aurkeztu, ezarrita baitago aurreko edizioetan aurkeztu eta irabazi ez duten hautagaiak berriz aurkeztu ahal izateko urtebete igaro beharko dela.\nProzesuaren bigarren fasea ekainaren 7tik 21era izango da. Herritarren txanda izango da orduan. Herritarrek digitalki eman ahalko dute botoa, www.pamplona.es webgunean eta demokrazia partizipatiborako Erabaki Pamplona plataforman; telefonoz, 010 Herritarren Arreta Telefonora deituta -948 420 100 zenbakira, mugikorretik edo Iruñeaz kanpotik deituz gero-; eta aurrez aurre, Civivox sareko edozein zentrotan. Herri-bozketan parte hartzeko, iaz bezala, 16 urtetik gorakoa izan beharko da, eta Iruñean erroldatuta egon.\nBihar amaituko da epea txupinazoa jaurtitzeko hautagaitzak aurkezteko (68 Kb)\nBihar amaituko da epea txupinazoa jaurtitzeko hautagaitzak aurkezteko (51.35 Kb)


Festiclown Palestina Gala Solidarioa - Donostia Mundu Artean\nFesticlown Palestina Gala Solidarioa\nData: Azaroak, 29. 20:00.\nLekua Antzoki Zaharra.\nOntzi errebelde bat Gazan lehorreratzeko prestatzen ari da. Ontzian, dozenaka artista doaz, zirku solidarioaren ordezkari, eta, haiekin batera, clownen duintasuna, elkartasuna eta gizatasuna iritsiko dira. Ozen entzungo dira barreak, itxaropenaren bandera jasotzeagatik pailazoen beldur den kartoizko estatu baten fusilak eta bonbak baino ozenago.\n2011n, egia bihurtu zen Arabiar Munduko Pailazoen 1. Jaialdia, Festiclown Palestina. Hamabost egunez, mundu osoko 40 artistarekin –horien artean ziren Patch Adamns, Leo Bassi, Os Sete Magníficos máis Un, Peter Punk eta Ivan Prado bera–, Festiclown jaialdia Nablusera, Jerusalemera eta Ramallahra iritsi zen, eta 100 emanaldi baino gehiago egin zituen. Lortutako ikusle kopurua harrigarria izan zen: 100.000 pertsona.\nDonostiako gala honetan, artista ugari izango dira, horien artean Sergio Pazos, Jabier Muguruza, Virginia Imaz, besteak beste, eta biltzen den dirua 2014-2015ean Gazan egingo den Festiclown jaialdia babesteko erabiliko da.\nIkus kartela atxikitutako artxiboan\nSARRERA SALMENTA: 10€\nOn-line. Kutxaren Bidez\nVictoria Eugeniako Leihatila\nDONOSTIAKO UDALEKO LANKIDETZA BULEGOA\nwww.pallasosenrebeldia.org / www.festiclown.org /


Azken eguneratzea: Osteguna, 14 June 2018 11:51\nArgitaratua: Osteguna, 14 June 2018 11:46\nBilbo. Abiarazi da Bilbao Mendi Film Festivaleko 11. edizioaren (abenduak 7-16) sarrera salmenta. Euskalduna Jauregian egingo den Hasiera Ekitaldirako sarrerak, eta jaialdi osorako Pack sarrera multzoak ekainaren 15etik aurrera eskuratu ahal izango dira.\nHasiera Ekitaldia abenduaren 7an egingo da, eta bertan 11. edizioko Sail Ofiziala zabalduko duen filma proiektatuko da.\nSarrera Pack-ak, berriz, lau dira, iaz bezala, eta saio egunetan leihatilan erostea baino %50 merkeago da orain eskuratzea:\nAzken eguneratzea: Ostirala, 11 May 2018 21:37\nArgitaratua: Osteguna, 19 April 2018 16:30\nIruña-Pamplona, 2018ko apirila. 500 lagunetik gora bildu ziren astelehenean (apirilak 23), Golem Baionako (Iruña) lehen Mendi Tour egunean, Al Otro Lado de la Cuerda filmaren Iruñako estreinuaz gozatzeko. Bi saio, biak beteak, Sold Out!\nJavi Valero zuzendaria, Arkaitz Yurrita protagonista eta ekoizlea, Mikel Zabalza eta Eneko Cesar eskalatzaile protagonistak, eta Eli Azurmendi margolariak aurkeztu zuten lana, eta filmaren lan-taldeko beste hainbat kide ere bildu ziren bertara. Giro aparta atzo Iruñakoa!\nAzken eguneratzea: Osteguna, 19 April 2018 16:33\nIruña-Pamplona, 2018ko apirila. Mendi Film Festival eta Golem-ek mendia, abentura eta natura gaien inguruko zinemagintzarik onena eta gaur gaurkoena aurkeztuko dute Iruñan Mendi Tourraren bidez, hilaren 23tik 26ra. Golem Baiona zinemetan egingo da Mendi Tourra, eta eguneko bina saio errepikatuko dira. Iaz 1000 ikusletik gora bildu ziren Golem Baionako lehen Mendi Tour eskaintzan, eta hark hauspotuta aurtengoa ere indarrean dator.\nAzken eguneratzea: Ostirala, 13 April 2018 15:19\nArgitaratua: Ostirala, 13 April 2018 15:19\nBilbao Mendi Film Festivalen 10. edizioko lanik onenak eskainiko dira datorren astean Camargoko La Vidrieran (17-18) eta Kultur Leioa auditorioan (18-19).\nBilbao Mendi Film Festivaleko bost filma apirilaren 7 eta 8an Hondarribiko Mendi Tourraren hirugarren edizioan\nAzken eguneratzea: Azteazkena, 11 April 2018 11:07\nArgitaratua: Astelehena, 02 April 2018 10:53\nBilbao Mendi Film Festivaleko filmik onenez eta txalotuenez gozatzeko aukera ematen duen Mendi Tourra hirugarrenez egingo da Hondarribian, Itsas Etxea auditorioan, apirilak 7 eta 8an, larunbata eta igandea.\nMartxoan 10 Mendi Tour, Gipuzkoa, Araba, Bizkaia, Val d'Aran eta Asturiasen


URRIAK 17, POBREZIAREN AURKAKO NAZIOARTEKO EGUNA - Euskalerriko Eskautak\nby baden · Published 17 October, 2017 · Updated 22 October, 2017\nGaur pobreziaren aurkako nazioarteko eguna da.\nHorregatik ez dugu ahaztu nahi gaurko eguna, pobreziaren aurkako nazioarteko egunari. Espero dugu, egun hau ez dadila ospatu behar. Horretarako eraiki behar dugu mundu berri bat, mundu hobea.\nProdukzioa, espekulazioa, jabetza pribatuaren pilaketa, mugarik gabeko hazkundea eta kontsumoa ez dira bateragarriak bidezko bizimodu iraunkorrarekin. Ezin da pobrezia kontrolatu aberastasuna kontrolatzen ez bada, batik bat kontuan hartuta baliabideak mugatuak direla. Berehala hasi behar dugu aberastasunaren, pilaketaren eta xahutzearen aurka borrokatzen.\nGobernuek milaka milioi gastatu dituzte finantza erakundeak erreskatatzeko eta ez diete ezer eskatu horren truke. Bien bitartean murrizketa sozialen politikekin jarraitzen dute, urtetako borrokaren ostean lortutako eskubideak urratuz, zerbitzu sozial publikoak pribatizatuz, errenta eta kapital handienentzat onuragarriak diren politika fiskalak aplikatuz eta, beraz, zerga bilketaren pisua klase langileen gainean ezarriz eta, besteak beste, konpondu gabe utziz zerga iruzurraren arazoa. Hori ez da konponbidea.\nDoikuntza politika horien ondorioz hazi egin dira langabezia, prekarietatea, bazterkeria eta emakumeenganako diskriminazioa; berriro itzuli dira politika autoritarioak, pertsonen zirkulazio librea eragotzi da eta ahaztu egin dira herrialde pobretuetako zein gure gizarteetako pobrezia desagerrarazteko konpromisoak. Datuak argiak dira: 2012an milioi bat lagun gehiago, hots, %9,2 gehiago sartu ziren munduko aberatsenen multzoan. Aldiz, Europan pobrezian eta bazterkeria sozialean erortzeko arriskuan daude biztanleen %24,2, eta Euskadin, 2012an, 435.000 (%19a) lagun bizi dira pobrezian.\nIturria Caritas Bizkaia\nNext story MSCko 2017 Asanblada\nPrevious story 2017/2018 kurtso hasiera, Euskalerriko Eskautak\n8M 8Marzo asamblea asanblada Beti Prest bizkaia Boletín Campamentos castellon Comité Federal comunicación Comunicación en crisis desarrollo sostenible destacado Donosti Escuela de Marzo Eskaut Eskautak EskautakBetiMorez EskautakMundura Euskalerriko Eskautak euskara feminismo FormakuntzaJardunaldiak Gorka Deuna Gorka Deuna online Komunika kuxku xero luz de la paz de belen M8 Madrid Martxoak8 medio ambiente Movimiento MSC ODS ONU scout Scout Católico ScoutsSiempreDeMorado sostenibilidad Taizé Topaketa


Altsasuren gol festak ez du etenik - Altsasu - Guaixe.eus\nAltsasuren gol festak ez du etenik\nGuaixe 2022-01-10 11:45\nErregional maila. Hamalaugarren jardunaldia: San Fermin ikastola 0 – Altsasu 11\n2022. urtea 2021. urtea bukatu zuen bezala hasi du Altsasuk: irabazten. Eta nola, gainera. San Fermin ikastolaren kontra aritu zen Altsasu, eta nahiz eta hasieran bi taldeak paretsu ibili, 20. minututik aurrera altsasuarrek aginte makila hartu, eta partida bukaerara arte ez ziren geratu, 0 eta 11 irabazi baitzuten. Salgado, Guisado, Aiestaran (3), Lobo (2), Morrás (2) eta Montoya (2) izan ziren golegileak.\nErregional mailako liderra Aurrera da (35 puntu) eta Altsasu bigarren postuan dago (28 puntu), igoera faseko promozio postuetan. Asteburuan Altsasuk sailkapenean zortzigarren den Baztan taldea hartuko du Dantzalekun.


XIX. Josetxo Imaz memoriala lasterketa herrikoia historiara pasatuko den lasterketa izango da arrazoi desberdinengatik.\nGaur arte ospatu den ediziorik beroena izan da eta horrela sufritu zuten atletek. Inor artatu beharrik izan ez bazen ere, 10 km-ko frogetan ezarrita dagoena baino ur anoa gehiago eskertuko zuketen, beroa eta hego haizearen ondorioz ahoa lehorturik iritsi baitziren denak.\nEdizio hunkigarria izan zen hasieratik. Lasterketari irteera eman baino lehen, minutu bateko isilunea mantendu baitzen zendu berria den Ibon Gonzalez Loitegi tolosarraren omenez, bere talde, kuadrila eta familia bertan zirela.\nIbilbidean zehar momentu zirraragarriak bizi izan genituen baita ere, Orkliko langile eta bolondresek bultzaturik desgaitasun funtzionala duten 11 atletak pasatu zirenean. “Zure Irrifarrez, Nire Indarra” lelopean lehenengo aldiz ospatu den ekimen honek jarraipena izango du ziur ondorengo edizioetan bezala beste lasterketa eta kirol proba batzuetan ere.\nIazko lasterketarekin alderatuz, aurtengoan parte-hartzeak gora egin du, urrun utzi delarik 2017an izan zen parte-hartze baxua. Izena eman zuten 452 atletetatik 432k zeharkatu zuten helmuga, iaz baino 25 gizonezko eta emakumezko bat gehiagok. Aipatzekoa da asteburu honetan, Euskadi eta Nafarroan ospatu diren 16 lasterketa herrikoietatik asfaltoan egin den parte-hartzerik handiena lortu dela eta, gainera, mendian ospatu diren bi mendiko lasterketa garrantzitsuk bakarrik lortu dutela parte-hartze handiagoa.\nEdizio historikoa izan da baita ere, lasterketaren garailea, dudarik gabe iraupen luzeko euskal lasterkeririk onena den eta Txindoki Grupo Jaso Autowag Atletismo Taldeko lehendakari den Eneko Agirrezabal segurarra izan delako, Josetxo Imaz lasterketa irabazi duen lehen goierritarra izan delarik. Bigarren sailkatua Ander Sagarzazu donostiarra izan zen eta hirugarren, otsailean Oiangun Euskadiko txapelketa irabazi zuen David Garcia sailkatu zen.\nEmakumezkoetan, iaz 4. sailkatu zen eta Espainiako iraupen erdiko lasterkaririk onenetako den Jone Zabaleta azkoitiarra izan zen garailea, bigarren Nuria Rodriguez nafarra eta hirugarren Txindoki Grupo Jaso Autowag Atletismo Taldeko Izaro Rubio izan zen.\nAurten lehenengo aldiz sariak dirutan izan ez direnez, aurreko urteetan ohikoak izan diren marrokiarrak ez dira aurkeztu eta ondorioz podiumak guztiz euskaldunak izan dira, baina goi mailakoak!\nParte hartu zuten Txindoki klubeko atleten artean azpimarratu behar dira baita ere, gizonezkoetan 8.postuan “Txuri”, lehen ordiziarra izan zelarik, 55 urtetik gorakoetan lehenengoa izan zen Imanol Oiarbide eta Unai Mendizabal zegamar gaztea, lehenengo aldiz 10 km-ko lasterketan parte hartu eta 37:49 denbora egin zuelarik. Emakumezkoetan, Uxue Ibañez 6., 7. bere arreba Maria Ibañez, 9. Irati Zubizarreta, 16. Nahia Iraola gaztea eta 26. Lurdes Intxausti jaurtitzaile beteranoa.\nEskerrak eman nahi dizkiegu erbi lanak egin zituzten atletei. Denak bikain ariitu ziren. Aurtengoa ez zen 5 emakume edo gehiagoko talderik aurkeztu eta, ondorioz, ordainetan emango zen afaria banatu gabe gelditu zen.\nFesta polita izan zen baita ere lasterketa herrikoiaren aurretik, eskolarteko atletek egin zituzten lasterketak. 245 gaztetxok parte hartu zuten familia eta lagunen gozamenerako.\nLasterketa herrikoi ugari ospatuko diren asteburua datorrena, guztira 18 izango dira, 7 larunbatean eta 11 igandean.\nLarunbatean: Hendaian Txingudi korrika, Errenterian Juneren Hegoak, Gasteizko enpresen lasterketa, Atxondon (Bizkaian) Anbotoko kilometro bertikala, Iruñean Rotxapeako kros herrikoia, Eskarozen (Nafarroan) udazkeneko krosa eta Nafarroan Orreaga-Zubiriko gaueko traila.\nIgandean: 5 eta 10 km-ko Soraluzeko herri krossa, Bilbon Bilbao la vieja-San Francisco herri krosa, Barakaldoko 5 eta 10 km-koak, Santurtzin (Bizkaian) Serantes Igorea mendiko lasterketa, Bilbon bularreko minbiziaren kontrako lasterketa solidarioa, Iruñean Nafarroako lasterketa solidarioa, Etxarri-Aranatzen Mendira Joan-Etorria, Nafarroan Donejakue bidean zehar Orreaga-Zubiriko maratoi erdia, Logroñoko maratoia, maratoi erdia eta 10 km-ak.


Espainiako Bankuak ez du zalantzan jartzen susperraldi ekonomikoa - Ekonomiaren KZ\nEspainiako Bankuak ez du zalantzan jartzen susperraldi ekonomikoa\nEspainiako Bankuak adierazi duenez, 2022rako Espainiako ekonomiaren beheranzko berrikuspena “hamarren batzuetakoa” baino ez da izango, eta bere aurreikuspenetako batean ere ez da “zalantzan jartzen” Espainiaren susperraldia, “Sendotzen ari baita”.\nKalkulu horien berri eman du Angel Gavilan Espainiako Bankuko Ekonomia eta Estatistikako zuzendari nagusiak, eta erakunde horren urteko txostena aurkeztu du Bilbon.\nGavilanek gogorarazi duenez, 2021ean susperraldiak Espainian jarraituko zuela zioten, baina Ukrainako gerra iritsi zen eta BPGaren aurreikuspenak beherantz eta inflazioarenak gorantz berrikusi zituzten.\nAzaldu duenez, aurtengo lehen hiruhilekoko datuek, batez ere, bi edo hiru asteren buruan egindako aurreikuspenaren “hamarren batzuetan” beheranzko berrikuspena iragartzera eraman dituzte, Espainiako ekonomiaren BPGa % 4,5 haziko zela aurreikusten baitzen.\nAngel Gavilanek gaineratu duenez, lehen hiruhilekoko “ezusteko negatiboa” islatuko dute, bertan jarduera “espero baino gehiago” moteldu baitzen. Hala ere, adierazi du aurreikuspen guztietan ez dela “zalantzan” jartzen Espainiako ekonomiaren susperraldiaren bidea, “Sendotu” egiten dela eta “pixkanaka” izaten jarraituko duela.\nHalaber, Errusiarekiko merkataritza-fluxuak eteteak Espainiako ekonomian izango lukeen eraginari buruz egin duten azterketari dagokionez, Gavilanek adierazi du inpaktua EBko batez bestekoan baino txikiagoa izango litzatekeela, eta Alemanian edo Italian baino txikiagoa. Zehazki, Espainiako BPGren zortzi hamarren eta 1,4 puntu artean ken ditzakeela uste dute, eta EBn, berriz, ehuneko 2,5 eta 4,2 puntu artean.\nBestalde, esan du politika fiskala “oso fokalizatua” izan behar dela krisiak gehien kaltetu dituenei laguntzeko, baina neurriak orokortzea saihestu behar dela, bere ustez, aldi baterakoak izan behar baitute.\nBestalde, adierazi du une honetan, egungo ziurgabetasuna dela eta, ez dela beharrezkoa kontsolidazio fiskaleko plan bat egitea, baina komeni dela iragartzea, “Ziurtasun handiagoa” egon dadin.\n← Iberiar penintsulak berriztagarrietarako potentziala emango dio EBri\nJaurlaritzak ez du kultur ondarearen legea erreformatu nahi →\nSprilurrek enpresa-parke bat sortuko du Xeyren lurretan


Antartikan orain arte ezagutzen ez ziren espezieak aurkitu dira | Consumer\nAntartikan orain arte ezagutzen ez ziren espezieak aurkitu dira\nYeti karramarroa, itsas izarra, lanpernak, itsas anemona eta olagarroa dira aurkikuntzak.\nOxfordeko Unibertsitateak, Southamptongo Unibertsitateak eta Zerbitzu Antartiko Britainiarrak zuzentzen duten ikertzaile-talde batek zientziarako ezezagunak diren espezie batzuk aurkitu ditu Antartidatik hurbil dagoen itsas hondoan, tximinia hidrotermalen inguruko giro bero eta ilunean. Aurkikuntzetan yeti karramarro, itsas izar, lanperna, itsas anemona eta olagarro espezie berriak sartzen dira. Taldeak bere aurkikuntzak “PLoS Biology” aldizkarian argitaratu ditu.\nZientzialariek urruneko operazioko ibilgailu bat (ROV) erabili dute lehen aldiz East Scotia Ridge esploratzeko, Ozeano Australaren hondoan, non arnasbide hidrotermalek (382 Celsius gradurainoko puntuak dituztenak) eguzki-argirik ez duen giro bakarra sortzen baitute, baina substantzia kimiko batzuetan aberatsa baita. “Iturri hidrotermalak planetako beste inon ez dauden animalien bizilekua dira; animalia horiek ez dute Eguzkitik energia lortzen, baizik eta substantzia kimikoetatik, hala nola hidrogeno sulfurotik”, azaldu du Oxfordeko Unibertsitateko Zoologia Saileko Alex Rogers irakasleak.\nROVko urperatzeen alderdi garrantzitsuenetan, aireztatze-tximinien inguruan bildutako yeti karramarro espezie berri baten kolonia izugarriak erakusten dituzten irudiak daude. Beste leku batzuetan, itsas izarraren espezie harrapari berri baten irudiak hartu zituen ROVk. Zazpi besoekin lanpernen eremuetatik arrastatzen da, eta, horrez gain, identifikatu gabeko olagarro zurbil bat ere aurkitu zuen, ia 2.400 metroko sakoneran. “Aurkitzen ez duguna aurkitzen duguna bezain harrigarria da —dio Rogers irakasleak—, Ozeano Bareko, Atlantikoko eta Indiako ozeanoetako arnasbide hidrotermaletan dauden zizare, muskuilu, karramarro eta izkira asko ez zeuden han”.\nTaldeak uste du Antartikako hodi termalen inguruan dauden animalia-taldeen eta beste leku batzuetako tximinien inguruan daudenen arteko desberdintasunek iradokitzen dutela Antartikoko ozeanoak hesi gisa jardun dezakeela animalia horietako batzuentzat. Aurkitutako espezie bakanek ere adierazten dute aireztatze-ekosistemak askoz ere askotarikoagoak izan daitezkeela, eta haien elkarreragin konplexuagoak, uste baino gehiago.\n2011ko apirilean, itsas zientzialarien nazioarteko talde batean parte hartu zuen Rogers irakasleak. Oxfordeko Somerville Collegen elkartu ziren, ozeanoei buruzko azken ikerketak partekatzeko. Panelaren atariko txosten batek ohartarazi zuen ozeanoak gizateriaren historian aurrekaririk ez duten itsas espezieak desagertzeko arriskuan daudela. “Emaitza horiek munduko ozeanoetan dagoen aniztasun baliotsuaren beste froga bat dira”, dio Rogers irakasleak. “Eguzkiak argitutako ur tropikalen koral-arrezifeetan edo betiereko iluntasunean dauden Antartikako hodietan begiratzen dugun edozein lekutan, ulertu eta babestu beharreko ekosistema bakarrak aurkitzen gara”, erantsi du.\nantartika espezieak ezezagunak hallazgo-eu zientzia


HABE IKASBIL: Baku, "suaren lurraldearen" hiriburua\nMenderik mende, gamelu-karabanek Txinako zeta eta Indiako espezieak garraiatzen zituzten Europara, Turkia-Iran-Afganistan korridorean barrena. Kaspiar itsasertzean, Bakuk baditu oraindik caravasar batzuen aztarnak. Caravasarrak korta modukoak izaten ziren gameluentzat, eta ostatu gameluzainentzat.\nBakuko malekoia Kaspiar Itsasertzean.\nGaur egun, zetaren ordez aparailu elektronikoak ateratzen dira Txinatik, eta ez gameluetan, kontainerrez betetako itsasontzietan baizik. Dena den, Azerbaijanek altxor berri bat aurkitu ditu merkaturako: gasa eta petrolioa. Altxor horren parte bat berak ekoitzia da, baina inguruko Kazakhstan eta Turkmenistan (Asia Erdialdea) herrialdeetakoa ere Azerbaijandik igarotzen da, hainbat gas- eta petrolio-hodiren bidez, eta Mediterraneoko eta Itsaso Beltzeko kaietara iristen da.\nAzerbaijango toki askotan lurrazalean ateratzen da petrolioa, lurra zulatu gabe, eta gasa ere bai. Bakutik gertu, Yanar Dag (Suzko mendia) izeneko muinoak hamarkada batzuk darama sutan. Izan ere, artzain batek zigarro bat piztu, lurrera bota, eta gas naturala duen gune bati su eman zion. Marco Polok ere aipatu zuen Kaspiar itsasertzeko etenik gabeko su hori. Bera ez zen han izan, baina norbaitek esan eta halaxe utzi zuen idatzita bere bidaia-kroniketan.\nYanar Dag (suzko mendia) Baku inguruan.\nBeraz, ez da harritzekoa Azerbaijanen lelo turistikoetako bat “suaren lurraldea” izatea. Islama VIII. gizaldian heldu arte, zoroastrismoa zen bertako erlijio nagusia eta sua gurtzen zuten. Erlijio horretako tenpluek sua beti piztuta izan behar zuten. Oraindik ere badute horrelako tenplu bat Baku inguruan, Ateshgah aldean, baina guztiz eraberrituta dago eta turistak erakartzeko baino ez dagoela dirudi.\nBikote bat Bakuren erdialdean.\nBaku ondo-ondoan, etxeetatik eta monumentuetatik ikusten dela, petrolio-eremu bat dago martxan. Petroliorik ez dugunontzat guztiz harrigarria da, hiriaren erdi-erdian petrolioa ateratzen ikustea. Eremu hori oso ezagun egin zen, James Bonden film batean agertu zen eta.\nPetrolio-zelaia martxan, hiri-erditik 2 kilometrora.\nBakuko Hiri Zaharra garai batean zena errespetatuz zaharberritu dute, eta harriek berri-itxura dute, aukeran berriegi, baina oso atsegina da hango kaleetan paseatzea. Zitadela harresitua nabarmendu behar da, eta batez ere, Dontzeilaren Dorrea, trinko eta garaia. Eta zergatik du izen hori dorreak? Kondairak dio erregea maitemindu egin zela bere alabaz. Desio zuen, baina alabak ezer jakin nahi ez eta bertan espetxeratu zuen, alabak men egin arte. Intzestuak halako izua sortu zion alabari, azkenean bere burua bota baitzuen dorretik.\nDontzeilaren Dorrea, Bakuko eraikinik garrantzizkoenetakoa.\nBakuren parte batek hiri-itxura du; hor Baku Flame Towers (Sugar Dorreak) izeneko kristalezko hiru dorretzar nabarmendu behar dira. Esan bezala, Azerbaijan suaren lurraldea dela gogoan, sugarrak dirudite dorreok. Gauez argiztatu egiten dituzte, eta su handi bat ematen dute. Baku modernoaren ikur dira bai dorre horiek, bai dendaz betetako oinezkoentzako kale luzea. Azeriarrak aberastu berriak direla nabaritzen da, eta petrolioaren dirua barra-barra dabilela ere bai, zeren marka esklusibo eta garesti guztiek zabaldu baitute boutiqueren bat Baku erdian.\nDendaz betetako oinezkoentzako kalea, Bakun.\nSugar Dorreez gain, Heydar Aliyev kultura-etxea ere eraikin modernoa garrantzizkoa da, irakiar jatorriko Zaha Hadid arkitekto britainiar ospetsuak egindakoa. Heydar Aliyev zena Azerbaijango aurreko presidentea izan zen, eta toki guztietan daude bere izaera omentzen duten izen bereko eraikinak, edo estatua eta argazkiak. Bere semeak du gaur egun agintea, seinale demokraziatik ezer gutxi duela Azerbaijanek.\nAurreko presidentea, Heydar Aliyev zena: haren erretratuak daude toki guztietan.\nDirua sobera dutenez, arkitektura-lan handiak soilik ez, beste jarduera batzuk ere hasi dira egiten Azerbaijan atzerrian ezagutarazteko. Adibidez, Atlético de Madrid futbol-taldean dirua jartzen: kamisetetan “Azerbaijan Land of Fire” leloa darama taldeak. 2012an Eurovision Azerbaijanen izan zen, eta 2015ean Europar Jokoak antolatzen ari dira lehendabizikoz.\nGazte koadrila, Bakuko geltokiaren alboan.\nMusulman-herria da Azerbaijan. Islama ezartzeko era ez da ordea zorrotz-zorrotza. Baimenduta dago kafetegietan eta jatetxeetan alkohola edatea, eta emakumeak ez daude behartuta musulmanen jantzi-kodea betetzera. Beraz, era askotako janzkerak ikusten dira emakumeen artean. Batzuek zapi batekin estaltzen dute ilea, beste batzuek ez; badira takoi eta minigona zaleak eta baita den-dena ezkutatzen dutenak ere, begiak salbu. Oro har, ezkondu ondoren hasten dira zapia janzten, baina alboko Iranen ez bezala, emakumeak ez daude behartuta gorputza ezkutatzera. Izan ere, Iranen emakume guztiek, ezkonduek eta ezkongabeek, ilea estalita eraman behar dute.\nNumber of visits: 6708


Bezeroaren ikuspegia — EIZIE Elkartea\nZinemarako euskarazko bikoizketa\nAsier Larrinaga bizkaitarra da, Bilbon jaioa.\nLeioako Zientzia Fakultatean ikasten ari zela piztu zitzaion hizkuntzaren ardura, zientzia eta teknikaren munduan komunikazio zuzen eta egokiak duen garrantziaz konturatuta.\nIkasketak amaituta, irakasle, itzultzaile eta hizkuntza zuzentzaile aritu zen, eta 1991n ETBko albistegietan hasi zen hizkuntzalari.\nLanean ari zela, Euskal Filologia ikasi zuen, hizkuntzaren eta komunikazioaren munduan gehiago sakontzeko.\n1998an, ETBko Euskara Saileko buru izendatu zuen EITBko zuzendari nagusiak.\nNire lehen hitza EIZIEri eta Mondragon Unibertsitateari zuzendu nahi diet, euskarazko bikoizketaren gaineko jardunaldi hauek aurrera ateratzeagatik.\nEuskarazko bikoizketa hogeita bost urte betetzear den honetan, arloan dihardugunok lehen aldiz elkartu gara jendaurrean gure lanaz hitz egitera. Elkargune hau hizkuntzak egiten du berezi, eta ekarpenik nobelenak, hain zuzen, hizkuntzaren ildotik etorriko dira. Nik ildo "enpresarialagoa" jorratuko dut, euskarazko bikoizketa ere, euskaraz izanda ere, bada-eta ekonomi jarduera bat.\nEkonomi jarduera gisa, euskarazko bikoizketa berezia da, industri sektore oso bat antolatu baitzen bezero bakar baten inguruan. Bezero bakar hark Euskal Telebista izango zenak kanpo-produkzioaren beharra edukiko zuen programazioa osatzeko, eta, hartara, beraren ekimenez abiarazi zen materiala euskaraz jartzeko azpiegitura.\nHorrek, hala eta guzti, ez du esan nahi aski dela Euskal Telebistaren berri ematea, euskarazko bikoizketaren bezeroaz hitz egiteko. Izan ere, ikuspegia aldatuz gero, bikoizketaren beste bezero batzuk identifika ditzakegu.\nNor da euskarazko bikoizketaren bezeroa?\n[Heidi marrazki bizidunen zatitxo bat proiektatu da]\nIkuspegia aldatzeko, industri gorabeheretatik aldendu, eta sentimenduetara jo nahi dut. Oraindino gogoan dut zelako une magikoa izan zen Heidiren lehen atalaren euskarazko bertsioa bulegoan hartu genuenekoa. Miren Aranburu «o, laro-laro, iu» abesten hasi zen, eta gure begi-belarriak pantailan itsatsi ziren, Heidiren euskarazko lehen hitzen zain. Adibidea, beharbada, oso pastela da, eta berrogei urte inguru ez daukatenek ez dute ondo ulertuko, baina baieztapen bat egiteko balio dit: "Pantaila bati begira jartzea magia eskatzea da".\nBeste adibide bat emango dut, baieztapena berresteko: Planeta urdina, itsasoko biziari buruzko dokumental-saila.\n[Planeta urdina marrazki bizidunen zatitxo bat proiektatu da] Irudiek, musikak eta lokuzioak zirrara magiko batean harrapatzen dute ikuslea, eta planeta urdin horretan katigatzen dute.\nNik, telebistari begira ipintzen naizenean, lilura, zirrara, hunkidura eta sentimenduak eskatzen dizkiot kutxa magiko horri. Neuk eskatzen dut. Neu naiz bezeroa. Ikuslea jakitun dago bera dela bezero, eta, pantailakoa gustatzen ez bazaio, kezka handi barik aldatzen du hornitzailea, telebista-kanala.\nHasieran aipatutako industri sektorearen koordenatuetara itzulita, telebistaren rola beste bat zela esan dugu. Telebista bezero zen, eta hornitzailearen rolean bikoizketa-estudioak ageri ziren.\nHortaz, telebistak rol biak betetzen ditu aldi berean: bezero eta hornitzaile. Beste modu batean azal daiteke bikoiztasun hori, esanez telebistak bitartekariarena egiten duela lehen hornitzailearen bikoiztetxearen eta azken bezeroaren ikuslearen artean.\nEgiatan, telebista-enpresak bezero-hornitzaile sare trinko baten erdiko korapiloan egoten dira, hainbat hornitzailerentzat eta hainbat bezerorentzat bitartekariarena egiten.\nEuskal Telebistaren kasuan, hornitzaileen zerrenda luzea da. Batzuk baino ez aipatzearren: IBAIA elkarteko ikus-entzunezko ekoizleak, Mixerreko bikoizleak, EIZIEko itzultzaileak\nBezeroen zerrenda beharbada ez da hain luzea, baina laburra ere ez da: banakako ikusleak, Jaurlaritza, Telezaborra eta beste zenbait bloglari, EIZIEko eta beste erakunde batzuetako hizkuntza-sustatzaileak\nIkusten denez, sare trinko horretan, ez da Euskal Telebista aldi berean rol biak betetzen dituen bakarra.\nBaina Euskal Telebista ez da gainerakoak bezalakoa. Euskal Telebistak erantzukizunez jokatzen du bere bezeroekin zein bere hornitzaileekin.\nZelan erantzuten die ETBk?\nBatzuetan, erantzukizun hori zein den eta zelan bete behar den, ez da izaten oso gauza zehaztua. Euskal Telebistak, esate baterako, euskara hutsezko orotariko kanal bakarra izanda, ikusleei edo, beharbada, ikusle ez direnei, hain zuzen ere egunean 24 orduko euskarazko programazioa eskaintzeko erantzukizuna duela ulertu du, programazio horren parte bat errepikapenez eta "berrepikapenez" bete arren.\nBeste batzuetan, berriz, erantzukizuna zein den eta zelan bete behar den ondo zehaztuta egoten da. Izan ere, banako ikusle gehienek bazkalosteko edo afalosteko pausaldian lagun egitea baino gehiago espero dute telebistatik: komunitate bateko kide sentiaraztea, lankideekin berba egiteko gaia ematea, informatzea, hamabost minutuko loria eskaintzea\nModu horretako interesak edo bestelakoak defendatu nahi izanez gero, ikusleak pertsonak talde, elkarte edo erakundeetan biltzen dira, eta, formalki antolatuta, formalki aurkezten dituzte euren eskakizunak.\nEITBren Administrazio Kontseiluak, ikusleen ordezkarien erakundea den aldetik, 2000. urtean zehaztu zion Euskal Irrati Telebistari zein erantzukizun duen gizartearekin 2000-2007 epealdirako dokumentu formal baten bidez. Plan estrategikoa deritzo.\nEusko Jaurlaritzak, plan estrategikoa onetsita, berak ere ikusleen herritarren interesen alde eginez, erantzukizun bat gaineratu zion Euskal Irrati Telebistari finantzazioaren arloan. EITBren betekizunak eta finantzazioaren baldintzak programa-kontratua deritzon dokumentuan jaso ziren. Lehen programa-kontratua 2002-2005 epealdiarako sinatu zen, eta orain 2007-2010 epealdirako kontratua prestatzen dihardute.\nLuze joko luke dokumentuotan EITBren erantzukizuna zelan zehaztu den azaltzen hastea. Hizkuntzaren esparruan geratuko gara, beraz, horixe baita jardunaldi hauei dagokiena.\nPlan estrategikoan, bederatzigarren lerro estrategikoa euskara da, eta lau helburu dauzka zehaztuta. Lehen helburu nagusia EITBk ekoizten dituen produktuen kalitatea hobetzea da. Bigarrena, orotariko programazioa osatzea, denentzat eta denetariko osagaiekin egina, gaur egun EITB baita euskaldunek euskara hutsez duten eskaintza bakarra. Hirugarrena, euskaraz izatea EITBk zabalkunde-kanal berrietarako prestatzen duen produkzioaren erdia gutxienez, euskarak bere tokia aurki dezan kanal berriok dakarten ikus-entzunezko eskaintza ugarian. Laugarrena, EITBk euskarazko programen produkzioa eta zabalkundea sustatzea, eta horretarako beste hedabide eta beste agente batzuekin elkarlanean jardutea.\nEuskarazko bikoizketa lehen bi helburuekin lot dezakegu. Bikoiztutako produktuen kalitatea hobetzea bikoizketako hizkuntzaren kalitatea hobetzea da. Orotariko programazioa osatzeko, noski, kanpo-produkzioaren beharra dago: filmak, marrazki bizidunak eta beste.\nETB eta bikoiztetxeak\nEuskal Telebistak betekizunak ezarri ditu bere hornitzaileen gain, bere bezeroek bere gain ezarri dituzten moduan. Izan ere, Euskal Telebistak bere bezeroekin duen erantzukizunaren gakoa, hein batean, bikoiztetxeen esku dago, ikusi bezala: kalitatezko bikoizketak egitea, era guztietako produktuak bikoizteko gaitasuna eta azpiegitura edukitzea.\nAdibide batekin hobeto ulertuko da. Adibidea Blade Runner pelikularen gaztelaniazko bertsiotik hartuta dago. Aukeratutako eszenan Roy —robota—, Pris —robota— eta Sebastian —gizakia— mintzo dira.\nPrisek zentzugabekeria galanta bota du. Ingelesezko jatorrizkoari begiratuz gero, erraz ikusten da itzulpena txarto eginda dagoela.\nRoy: Were no computers Sebastian, were physical.\nItzulpen egokia "pienso, Sebastian, luego, existo" izango zen. Oraindino egokiago izango zen itzulpena apur bat lehenagotik hobetzea, eta ingelesezko physical adierazteko, "tenemos cuerpo" edo antzeko zerbait esatea —euskaraz, gorpuzdunak gara edo horrelako zerbait—, Morris hiztegiak dioenari jaramon eginda.\n4. (gorputzari d[agokiona]) gorputz-, gorputzeko, gorputzaren, soinaren\nEuskal Telebistak produktuaren gozamena ez zapuzteko erantzukizuna du ikuslearekin. Horrelakorik ez gertatzea bermatu behar dio. Urteetan, bermatzeko modua bikoiztetxeei kontrola ezartzea izan da. Bikoizketa-estudioek gauzak "ondo", "arin" eta "merke" egitea espero zen, eta hiru hitz gako horien inguruan kontrol-sistema oso formalizatua antolatu zen. Hamar urtez funtzionatu zuen, 1994tik 2004ra, Kanpo Produkzioko Sailaren ardurapean.\nBikoiztetxe bakoitzari ebaluazio antzeko bat egiten zitzaion urtean bi edo hiru aldiz, zerbitzuan, kalitate teknikoan eta kalitate linguistiko-artistikoan zer mailatara heltzen zen aztertuz.\nPlan estrategikoak aro berri bat ekarri zuen Euskal Irrati Telebistara. Plan estrategikoaren ondoren eta ondorenez programa-kontratua etorri zen, eta programa-kontratu horretako betekizunak EITB Talde osoaren betekizun bihurtu dira. Urtero-urtero EITBren enpresa, zerbitzu eta arlo guztiek euren ekintza-planak prestatzen dituzte, betekizun horiei erantzutera begira, bakoitza bere esparruan eta tamainan.\nEuskara Zerbitzuak 2003an prestatu zuen bere lehen ekintza-plana. Bikoizketako hizkuntzaren kalitatea hobetzeko helburuari dagokionez, arlo horretan egindako lanaren adierazle moduan hizkuntza-orriak jarri ziren. Orriok Bikoizketan elkarlanean dute izena, eta bikoizketako hizkuntza-arazoei buruz bikoiztetxeetako hizkuntza-arduradunekin adostutako soluzio eta irizpideak jasotzen dituzte. Urtean hiru orri lantzen ditugu, eta, prestatutakoan, bikoizketan parte hartzen duten guztiei zabaltzen zaizkie: itzultzaileei, bikoizleei\nOrriak leku gehiagotara ere iristen dira, webgunean argitaratzen baititugu. Horretan eta ETBn sortzen ditugun beste hizkuntza-material batzuei zabalkundea ematen laguntzeagatik, eskerrak eman behar dizkiogu Azpeitiko Euskara Patronatuari.\nLehen ekintza-plan hartatik urtebetera, 2004an, Euskal Telebistak bikoizketa zerbitzuaren lizitazioa atera zuen, eta gauzak areago aldatu ziren. Zerbitzua Mixer enpresa berriari esleitu zitzaion. Euskal Telebista, plan estrategikoaren zazpigarren lerro estrategikoak ezarritako ildotik, kalitatezko gestioaren dinamikan sartuta zegoen, eta Mixer dinamika horretara ekartzeari egoki iritzi zitzaion, hornitzaile estrategiko bihurtu zenez gero.\nEITBren beste arlo batzuetan egin den bezala, PDCA ereduari jarraitzea erabaki zen. 2004an hasita, urtean behin biltzen gara Mixerren eta Euskal Telebistan bikoizketa-prozesuaren partaide garen guztiak, eta batzar nagusi horretan aurreko urteko lanaren ebaluazioa egin, eta hurrengorako lan-lerro nagusiak finkatzen ditugu.\nLehen urteko lanaren emaitza aipagarria bikoizketaren aginte-koadroa da. Koadroa bikoizketen kalitatearen jarraipena egiteko modu bat da, adostua, elkarlanean oinarritua, kontrolaren eredu zaharra ordezkatu duena. Bikoizketan elkarlanean orriak, esate baterako, aginte-koadroan jaso dira, zentzu osoz.\nBeste emaitza aipagarri bat ETB 1entzat bikoizteko irizpide nagusiak deritzon dokumentua da. 2005ean hasi zen dokumentu horren gaineko hausnarketa, eta behin betiko bertsioa 2006ko abenduan itxi dugu.\nDokumentuaren sorburua bikoizketaren lehen PDCA batzarrean adostutako definizio bat da, Euskal Telebistak bere bezeroari —ikusleari— zer eskaini nahi dion, eta bere hornitzailetik —MIXERretik— zelako produktua hartu nahi duen zehazten duena.\nETB1entzat BIKOIZTEA ZER DEN\n«Erdaretan sortutako telebista-programak euskarara ekartzea, euskaldunak entretenitzeko, ikusleei ahalegin berezia eskatu gabe».\nBenetan ere, aro berri baten hasiera da definizio horretan sorkuntza, estetika, mundu-ezagutza, hizkuntza-egokitasuna eta bikoizketak izan ditzakeen beste mila alderdi atzerago utzi, eta lehentasuna ematea egiazko bezeroari, euskal ikusleari.\nEntzulea (Kaiet Estrada).- Kalitateaz egon zara hitz egiten. Ikusten dut badagoela bikoizketaren kalitateaz arduratzeko intentzio, baina emisioan ez dago kalitateaz emititzeko ardurarik. Zuek emititzen dituzuen film gehienei formatua mozten zaie. Gainera, duela gutxi egon dira emisio txar batzuk, Superman 3 adibidez, eta kopia hori desastre hutsa zen: kopia zaharra, irudia kolore gabe, aldaketa analogikoa egin gabe. Eta kopia hobeak badaude. Ikusten dut bikoizketa-etxeei asko eskatzen ari zaretela, baina gero ez diezue maila berean eskatzen materiala ematen dizuen jendeari.\nBestetik, nola ikusten duzu telebista lokalen sarrera Euskal Telebistaren munduan? Elkarkidetza egon behar litzateke, zuen eta haien artean, haiei zuek nahi duten materiala uzteko?\nA.L.- Ni ez naiz Kalitate Kontrolaren sailekoa, eta badakit egon dela arazoren bat Superman 3 filmarekin, baina ETBk ez ditu formatuak mozten. Ez da izango zuk erabiltzen duzun pantailak arazoak dituela? Benetan diotsut.\nAipatu ditudan lan-bileretan, beste horrelako arazoak ere azaltzen dira, eta bilera horietan zer esan den diotsut. Uste dut Superman 3 filmagatik komentatu zela bilera batean arazoak egon zirela emisioan. Baina hori kenduta, azken hilabeteetan, udatik hona ez da arazorik egon emisioan, era horretako formatu gorabeherarik-eta ez behintzat.\nEntzulea (Kaiet Estrada).- Baina urte honetan, bai, egon dira\nA.L.- Urte honetan, guztira, ez dakit bi edo hiru izan diren. Nire datuen arabera, emisioko beste hutsik ez da egon\nEta bikoizketaren kalitateari eragiten dio, agian, baina ez da hemengo gaia.\nEta telebista lokalen kontuaz, ez dakit zer nahi duzun\nEntzulea (Kaiet Estrada).- Herrietako telebista batzuek emititzen dituzte euskarazko programak, baina ni Arabakoa naiz eta ez dut ezagutzen kasurik; gurean ez baitute euskaraz emititzen\nEntzule (Beñat Zamalloa).- Zuk aipatutakoaren haritik, nik ezagutzen dudan kasua Goiena Telebistakoa da, bai barruan egonda eta bai kanpotik. Nik dakidala, bertan botatzen diren marrazki bizidun guztiak ETBri erositakoak dira.\nEntzule (Aitor Zuberogoitia).- Horrela da: Euskarazko Telebista Lokalen Elkarteak, Tokiko deitzen denak, badauka hitzarmen bat sinatuta ETBrekin, eta erabilitako programen bankuko programak-edo Tokikoren esku uzten dira eta lekualdatzen joaten dira telebista batetik bestera, baina ordainduta. Aldiz, Kataluniako eredua guztiz bestelakoa da: TV3ren programa-bankua guztiz doan geratzen da katalanez diharduten tokiko telebisten esku. Badakit erabaki politikoa dela hori\nBeste kontu bat: Asko aipatu da bikoizketaren kalitatea. Baina ni kezkatzen nauena da bikoiztutako produktua zelan emititu. Duela pare bat urte-edo Harry Potter filmaren bikoizketa bota zen ordu berean ETB 1en eta ETB 2n. Horren alde eta kontra iritzi asko plazaratu zen orduan. Ez dakit ondoriorik edo atera zenuten. Zelan ikusten duzu orduan sortu zen eztabaida, bizpahiru urteko perspektibatik?\nA. L.- Hor gauza asko izan ziren tartean. Funtsezkoena, ETBk pase bakarra zeukala. Harry Potter emateko ETBk pase bakarra zeukan. Balantzan bi gauza egon ziren: batetik, umeentzako produktuak euskaraz ematen dira, eta horrekin jarraitu nahi zen eta nahi da; bestetik, Harry Potterrek zenbat balio duen. Eta Harry Potter, emisio eskubideak eta hori guztia kontuan hartuta, oso-oso-oso-oso-OSO garestia da. Eta orduan, ETB 1en bakarrik emanda, iragarkiekin-eta ez zen beteko\nGarbi zegoen ETB 2n ematea interesatzen zela. Lortu zen erdibideko formula hori: aldi berean bietan ematea. Banatzailearekin hitzartu zen aldi berean emanda, kate bietan, bakoitzean hizkuntza batean, pase bakar bezala kontatuko zutela. Horregatik egin zen horrela.\nBaina gero gauza asko egon ziren. Audientzia datuekin gauza asko komentatu dira. ETB barruan egin den gogoeta da, emisio hori zelan egingo zen ez zela ondo azaldu. Eta jende askok ez zuela jakin momentuan ETB 1en ere egongo zela euskaraz. Eta hortik etorri zen arazoaren zera handi bat: jende gehienak ulertu baitzuen ETB 2n emateko ginela. Beste ondorio bat izan da banatzaileak esan duela horrelakorik gehiago ez duela onartuko, pase bi direla eta horrelakorik ez duela onartuko gehiago.\nEntzulea (Iñaki Zubizarreta).- Eguna ere ez zen aproposena izan, agian\nGabonetan familian bilduta egoten da\nA. L.- Oker ez banago, 2004ko Urte Berri egunean eman zen Harry Potter ETBn. Baina audientzia aldetik, apropos aukeratutako eguna izan zen, eta ETB 1 eta ETB 2 biak batuta, oso audientzia ona eman zuen. Kontua da nora joan zen audientzia hori\nEntzulea (Kaiet Estrada).- Gertatzen da familia askotan dagoela euskaraz ez dakien norbait\nA.L.- Baina mandoan agintea umeek daukate. Hori ondo aztertuta dago.\nEntzulea (Kaiet Estrada).- ETB prestaturik dago kate berean euskaraz eta gaztelaniaz emititzeko? Lehen ez zegoen aukera teknologikorik, eta ETB 2 sortu behar izan zen, baina orain badago aukera.\nA.L.- ETBk aspaldi emititzen du dualean. Ez zaio telebista digitalari itxaron behar izan, dualaren teknologia hor dago, eta ETBk dualean emititzen du. Beste kontu bat da dauzkagun aparatuak horretarako prestatuak dauden. ETB 1ek, esaterako, ingelesez eta euskaraz ematen ditu filmak; eta ETB 2k, ingelesez eta gaztelaniaz. Dualaren teknologia nahikoa da horretarako. Eta aspaldi gabiltza egiten hori, nahiz eta etxeetan hargailurik-eta egon ez den. Lurreko telebista digitalaren teknologia aspaldi-aspaldikoa da.\nEz dakit ezagutzen duzuen Telemadriden kasua: Telemadridek eduki du kate bat, La Otra, eta kate hori sortu zen artean hargailu digitalik ez zegoenean. Eta telebista digitala zenez gero, ez zuen inork hartzen. Hor egon da kate fantasma bat inorentzat emititzen ez zuena. Beraz, teknologia hori hor dago, eta aspaldi ari da jendea probak egiten.\n1. PDCA akronimoa "plan", "do", "check" eta "act" ingeles hitzetatik dator. Hala esaten diogu Euskal Irrati Telebistan prozesuen etengabeko hobekuntzarako erabiltzen dugun ereduari.


Zerbitzu juridiko eta psikosoziala, ikuspuntu feministatik - Irule abokatuak\nZerbitzu juridiko eta psikosoziala, ikuspuntu feministatik, ohiko abokatutza edo jardun juridikoa beste modu batera aurrera eramateko motibaziotik sortu genuen Macarena Mugica Urbistondo eta Garazi Plazaola Ugarte abokatuek.\nBildutako esperientziatik abiatuz, bai abokatu partikular bezala zein elkarteentzako egindako lan bolondresaren bitartez (batez ere emakumeei bideratutakoa), eskaintzen genuen zerbitzuari eta hauek ematen zituzten emaitzei buruzko hausnarketa bat egin genuen, zeinaren ondorioz argi ikusi genuen bezero eta hartzaileek dituzten behar eta eskakizunei egoki erantzuteko ikuspuntu feminista bat aplikatuko zuen artatze integral bat aurrera eramatea ezinbestekoa zela.\nOndorio horri jarraika gure zerbitzuen artean kasu partikularren jarraipenari, formazioak, ikerketa, taldeen dinamizazioak eta emakumeei bideratutako aholkularitza/informazio juridiko zerbitzuak txertatu ditugu.\nZerbitzu guzti horietan ezinbestekotzat dugu bezeroaren ahalduntzea bultzatzea, gertutasun, enpatia eta transparentziaren bitartez berak beti izan dezan bere prozesuaren gaineko erabakiak hartzeko ahalmena, horretarako gai konplexuak hizkuntza argi eta ulerterraz batekin azalduz, bakoitza bere prozesuaren protagonista izatea bermatuz. Era berean, euskararen erabilera lehenesteko konpromezuarekin lan egiten dugu, hartzaile eta bezeroekin dugun harremanean, zein erakunde publiko eta epaitegietan bezeroek hala nahi izan ezkero.\nAzkenik, garrantzia berezia du gure taldearentzako sarean lan egiteak, ekonomia sozial eta eraldatzaile baten bidean, beste eragile eta erakundeekin harremanetan egon eta elkarlana bultzatzea, modu horretan ematen den zerbitzuaren kalitatea handitzen dugulako, kasuan kasu espezializatutako zerbitzu bat eskainiz. Bestalde, bezero eta hartzaileak ere, gatazka antzekoak edo ezaugarri oso beretsukoak izaten dituztenez kasu askotan hauen arteko saretzea edo elkar zaintza sareak bultzatzea ere sustatzen dugu IRULETIK, elkarrekin indartsuago garelako.\nKasu partikularren artatzea. Prozesu judizialak aurrera eramatea\nFamilia zuzenbidea. Aurren zaintzarako hitzarmenak, dibortzio eta banaketak, ondare komunaren likidazioa, hitzarmenen ez betetzeak, hitzarmenen aldaketa prozesuak,…\nIndarkeria matxista kasuak. Bikote barnean ematen den indarkeria fisikoa, psikologikoa eta ekonomikoa, bikote harremanez kanpo ematen diren indarkeria mota desberdinak (sexu erasoak, jazarpena, mehatxuak, argazki intimoak argitaratzea, etab.), baita ere, emakumeen kontra egindako beren seme alaba eta senideen kontrako erasoak.\nZuzenbide penala. Delitu desberdinen aurreko defentsa eta akusazioa.\nZuzenbide zibila. Ondarearekin zerikusia duten gaiak (etxebizitza alokairua, likidazioa, kontsumitzaileen eskubideak etab.), dibertsitate funtzionala duten pertsonen gaitasunei buruzko prozedurak, gurasotasun eta filiazio gaiak, sexu bereko pertsonen artean sortutako familiek pairatzen dituzten gatazka legalen artatzea, etab.\nAtzerritartasunarekin zerikusia duten gaiak. Lege irregulartasunean bizi diren pertsonen erregularizazio prozesuak.\nLan Zuzenbidea. Kaleratzeak, hitzarmen eta legean jasotako eskubideen betearaztea, kantitate erreklamazioak, lan jazarpen edo mobbing kasuak, eskubideen inguruko negoziaziotarako aholkularitza. Genero marka duten kasuen artatze espezializatua.\nGai konplexuei buruzko informazio juridikoa eskaintzen dugu: banaketa, dibortzioa, emakumeen kontrako erasoei buruzko prozesu penalak, dibortzio prozesuetatik sortutako gatazkak, mantenu pentsioen ordainketa ezak, bisita erregimenen ez betetzeak, atzerritartasunarekin lotutako arazoak, etxeko langile zein gainontzeko langile emakumezkoen kaleratzeak, diskriminazio kasuak, eskubideei buruzko informazioa, laguntza sozialak eta bestelako kontsultak. Zerbitzu hau emakumeen etxe edo udaletako berdintasun sailen bitartez eskaintzen da normalean.\nGai juridiko desberdinen gaineko ikerketa lanak egiten ditugu bezeroaren eskaera eta beharren arabera.\nJendartearen interesekoak diren gai juridikoen gaineko formazio saioak eskaintzen ditugu, hizkuntza ulerterraz eta kasu praktikoen bitartez, gai arrotzak modu errazean barneratzeko. Adibidez, indarkeria matxistaren tratamendu judizialaren ingurukoa, familien konfigurazio legalaren ingurukoak, etab.\nMacarena Mugica Urbistondo\nIRULE ABOKATUAK bulegoaren sortzailea, zuzenbidean lizentziatua da (EHUn, 2011an), epailetza ikasketak 4 urtez (2011tik 2016ra) aurrera eraman zituen, nahiz eta 2016 urtetik aurrera abokatu jardunean diharduen (4616 Elk. Zbk.).\nAbokatu jardunean daraman denboran emakumeen eskubideen alde lan egiten duten elkarteekin elkarlana mantentzen du, bere lanaren foku nagusia arlo hori izanik.\nGarazi Plazaola Ugarte\nIRULE ABOKATUAK bulegoaren sortzailea, Zuzenbidean lizentziatua (EHUn, 2012an) da eta Giza Eskubide eta Botere Publikoak Masterra egin zuen EHUn (2012tik 2013ra).\nAbokatu jardunean darama 2014tik (5084 Elk. Zbk.) eta Macarenarekin batera emakumeen eskubideen alde lan egiten duten elkarteekin elkarlana mantentzen du.\nMacarena: 613 004 730 - Garazi: 633 430 609\nmacarena@iruleabokatuak.eus – garazi@iruleabokatuak.eus\nArduraduna: IRULE ZERBITZU JURIDIKO ETA PSIKOSOZIALA. Entitatearen izen ofiziala: IRULE ZERBITZU JURIDIKO ETA PSIKOSOZIALA KOOP. ELK. TXIKIA - P. IFZ: F06953749. Helbide postala: Florida Auzioa 28, 20120, Hernani.. Telefono zenbakia: 613004730. Posta elektronikoko helbidea: macarena@iruleabokatuak.eus


«Santiago Onaindia»: berrikuspenen arteko aldeak - Wikipedia, entziklopedia askea.\n«Santiago Onaindia»: berrikuspenen arteko aldeak\nSantiago Onaindia (aldatu)\n18:37, 22 martxoa 2019ko berrikusketa\n03:05, 19 martxoa 2019ko berrikusketa (aldatu)\n(Irudi bat gehitu: Aita Santi Onaindiaren omenezko monumentua Zornotzan)\n18:37, 22 martxoa 2019ko berrikusketa (aldatu) (desegin)\n== Bizitza eta ibilbide literarioa ==\n[[Fitxategi:Amorebieta-Echano - San Juan Bautista de Larrea (Santuario-Convento de la Virgen del Carmen) 02.jpg|thumb|righteskuinera|250px|Aita Santi Onaindiaren omenezko monumentua [[Zornotza]]n]]\nLarrean egin zituen lehen eliz ikasketak. Gero, Markinan, Gasteizen eta Begoñan ikasketa haiek osatu ondoren, 1934an apaiztu zen. Gerra hasi zenean, gudarien kapilaua izan zen Euskal Herriko kanpainan barrena. Kartzelan egon zen hiru urtez. Gerra aurretik, ''[[Euskal-Esnalea]], Karmen'go Argia, [[Pyrenaica]], Ekin, [[Yakintza]], [[Eguna (egunkaria)|Eguna]]'' eta ''[[Euzkadi (egunkaria)|Euzkadi]]'' aldizkarietan idatzi zuen.\n1951n, ''Karmen'go Amaren Egutegia'' sortu zuen, gerora ''Karmel'' aldizkaria bihurtu zena. 1959an, berriz, ''[[Olerkigintza|Olerti]]'' aldizkaria sortu zuen. Onaindiaren hasierako liburuetako bat ''Milla euskal olerki eder'' (1954) izeneko antologia zabala izan zen. 1965ean ''Jolasketa'' argitaratu zuen. Haur jolasen bilduma bat da, zenbait idazleren testuekin osatua. Euskal idazleen gutun [[antologia]] bat ere eman zuen argitara, 1974an, ''Eskutitzak'' izenburupean. Saioak ere argitaratu zituen: ''Gure bertsolariak'' (1964), ''Enbeita oleskaria'' (1965), ''Gure urretxindorra: Enbeita'tar Kepa'' (1971), ''Euskaldunak eta osasuna ''(1984), ''Arana Goiri'tar Sabin olerkaria'' (1982), eta ''Euskal Literatura'' (1972-1990, Euskal literaturaren historia 6 liburukitan). Bestalde, olerkiak ere idatzi zituen: 1970ean, 1929-1950 urte bitarteko olerki guztiak biltzen dituen ''Goiznabar'' liburua argitaratu zuen, eta geroztik olerki guztien bilduma osoa kaleratu zuen.\nZenbait idazleren lanak bildu, prestatu eta kaleratu zituen, hala nola [[Arrese Beitia]]renak, [[Txomin Agirre]]renak, [[Evaristo Bustintza|Kirikiñorenak]] eta [[Lauaxeta]]renak. [[Rabindranath Tagore|Tagore]], [[Virgilio]], Santa Teresa, [[Dante Alighieri|Dante]], [[Johann Wolfgang von Goethe|Goethe]], [[Homero]], [[Horazio]] eta [[Pio Baroja]] itzuli ditu euskarara.\n1991. urteaz geroztik EIZIE Euskal Itzultzaile, Zuzentzaile eta Interpreteen Elkartearen ohorezko kidea izan zen, eta Bertsozaleen Elkarteak ere omenaldia eskaini zion 1993an. [[Euskerazaintza]] elkarteko kidea ere izan zen.\n[[Kategoria:Eusko Gudarosteko gudariak]]


Erlo Groupek Teknikerrekin lankidetzan dihardu 4.0 teknologiak eta teknologia sentsorikoak txertatzeko - SPRI\nErlo Groupek Teknikerrekin lankidetzan dihardu 4.0 teknologiak eta teknologia sentsorikoak txertatzeko\nEuskal zentro teknologikoarekin sortutako aliantza estrategikoari esker, enpresa azkoitiarrak harien kalitatea denbora errealean kudeatzeko konponbide bat garatu ahal izan du\n`Interceptor’. Horrela izendatu dute Erlo Groupek eta Tekniker euskal zentro teknologikoak elkarrekin garatu duten soluzioa. Edge Computing bezalako teknologiak integratzen dituen makina konektatu bat da, harietatik informazioa biltzeko, produktuaren kalitatea kudeatzeko eta prozesuen eraginkortasuna hobetzeko helburua duena.\nAbiatze birtualeko eta deformazioko soluzioetan espezializatutako enpresa azkoitiarrak identifikatu duenez, hariaren kalitateari buruzko informazioak berebiziko garrantzia du bezeroentzat. Unai Zubeldia Erlo Groupeko zuzendari nagusiak azaldu duenez, “harien kalitate txarrak kostu eta arazo asko sortzen ditu lan egiten dugun sektore askotan, automobilgintzan eta aeronautikan esaterako. Horregatik, uste dugu prozesu horiei buruzko informazioa lortzeko teknologiak inplementatzeko behar industrialari erantzuna eman behar diogula, gure produktuen eta zerbitzuen eskaintza hobetzeko”.\nHorretarako, BRTA euskal aliantzako kidea den Tekniker euskal zentro teknologikoaren laguntza izan du. Teknikerrek, Industria 4.0 arloan eta makina konektatuaren arloan duen ‘know how’-ari esker, hari-egiaztatzaile bat garatu du, online-hodeian datu eskuragarriak eskaintzen dituena, denbora errealean monitorizatzeko gaitasunarekin. Teknikerrek azpimarratu duenez, “informazio hori denbora errealean eta online-hodeian eskuragarri egoteak aukera ematen du harietan kalitate-akatsak detektatzeko eta prozesuen eraginkortasuna hobetzeko, besteak beste”. Izan ere, Erlo Groupek baditu dagoeneko teknologia berri horrek bere produktibitatean duen eraginari buruzko datuak: “Orain arte, pertsonek egiten zuten kalitatearen egiaztapena; orain, produktuak 3 segundotan egiten du automatikoki, eta datuak zuzenean gordetzen ditu plataforma batean, guk informazio hori eskuratu eta prozesua kontrolatu ahal izateko, kalitatea bermatuz”, adierazi du Zubeldiak.\nProposamen teknologiko hau guztia Big Data Sam Smart Asset Managemenet (Teknikerren aktibo teknologikoa) plataformaren egokitzapenean oinarritzen da, datu-bilketa eta biltegiratze hori guztia ahalbidetzen duen tresna. Plataforma horri, gainera, ‘Datalogger’ bat gehitzen zaio, zeinak datuak denbora errealean monitorizatzeko eta erregistratzeko aukera ematen duen. “Azken hori oso garrantzitsua da; izan ere, tresna independentea denez, etorkizunean gure makinak produkzioa kontrolatzeko beste sistema batzuetan sartzea ahalbidetzen du”, adierazi du Zubeldiak.\nAliantza hori Gipuzkoako enpresa jasaten ari den eraldaketa-prozesuaren parte da. Prozesu hori 2025erako plan estrategiko batean oinarritzen da, eta berrikuntza eta teknologia ditu funtsezko puntu bezala. “Oso argi dugu ezarritako helburuak lortzeko lankidetza eredu bat bilatu behar dugula. Enpresa txiki eta ertain industriala izanik, ezin dugu prozesu osoa barneko baliabideekin egin, eta, horretarako, Euskadiko hainbat zentro teknologikoren laguntza izaten ari gara, hala nola Teknikerrena”, azaldu du Zubeldiak.\nTeknologia 4 ekaina, 2021\nMaterialen Zientzia eta Teknologiaren Kongresurako lanak aurkezteko epea zabalik dago eta...Leer más\nZigorrek berrikuntza indartu du bere ibilbide-orrian, funtsezko elementu bihurtuz bere bereizketan eta lehiakortasunean


10 galdera eta erantzunak | La opción de educar en casa\n10 galdera eta erantzunak\nPublicado en mayo 11, 2009 por madalen\n1.- Nola azalduko zenuke etxeko heziketak gaur egun duen egoera legala gure herrialdean?\nGure herrialdean, hau da, Euskal Herria kontuan izanik, eredu ezberdin bi daude. Alde batetik Frantses Estatuaren eredua non etxeko eskola onartzen den beren beregi Hezkuntza Legean, eta hegoaldeko Euskal Herriaren kasuan non Estatu espainolaren arabera, ez da onartzen etxeko heziketa, baina ez da debekatzen ere. Azken honetan “alegaltasuna” edo “linbo juridikoa” da bere egoera juridikoa.\nAlde batetik Konstituzioak ezartzen du “Oinarrizko heziketak derrigorrezkoa eta doakoa izan behar duela” (27,4 art.) baina aurreko atalean 27, 3. artikuluan onartzen die gurasoei beren sinesmen ideologiko eta erlijiosoaren araberako heziketa aukeratzea (alde honetatik etxeko heziketa daiteke aukera bat besteen artean). Beste aldetik, LOEren arabera heziketa eta eskolaratzea bat eta bera da, eta ez da ulertzen beste modu bat Konstituzioaren mandatua betetzeko, heziketa derrigorrezkoa dela, alegia, eskolaratzea behartzea baino. Gauzak horrela, LOEren arabera (4. art,1 eta 2.ataletan) ez da heziketa derrigorrezkoa 6 eta 16 urte arteko umeentzat dena, eskolaratzea baino.\n2.- Zeintzuk litzateke, oro har, hartu beharreko pausuak egoera hau aldatu ahal izateko?\nEstatu espainolaren esparruan, ALEk (umeak etxean hezten dituenen familien elkartea) eskatzen duena da etxe heziketa aintzakotzat hartzea eta erraztea euren umeak sartu ahal izatea heziketa sisteman, unibertsitatean, alegia, urteen araberako atzerapen eta zigorrik gabe.\n3.-Homeschool aukeraren alde agertzen bazara ere, administrazioaren nolabaiteko eskuhartzearen beharra ikusten duzu hezkuntzaren arloa arautzeko?\nHori da etxean hezten dituenen arteko adostasunik ez izate nagusia, zeren batzuk beldur dira, arautzearekin batera kontrolak ezarriko direla. Orain arte alde horretatik ondo daude, eta hezten dituzte beren umeak nahi duten erritmora, baina beti daukate Estatuaren esku hartze juridikoaren beldur, eta zein izango diren ondorioak Fiskaltzak eta epaitegiek ikertzen sartuz gero.\n4.-Etxean jaso duten heziketagatik konbalidazio akademiko bat lortu ezin izanak, etorkizunean zein arazo ekarri ditzazke ume hauei?\nNik uste, zelan edo halan lortzen dutela konbalidazio akademiko hori lortzea, badira hainbat modu ezberdin helburu hori lortzeko, baina arazoa datza urteen araberako atzerapena dakarkiola umerari.\n5.-Umeak etxean hezitzea erabakitzen duten familientzako, eginbideren bat egitea gomendatuko zenieke? Lurralde bakoitzeko udaletxeekin, gizarte-zerbitzuekin, harremanetan jartzea?\nEgoera ezberdinak bereizi behar dira. Alde batetik inoiz matrikulatu ez bada umea, beharbada onena ezer ez esatea dela. Eta saiatu aurrera egiten eta itxaroten lege aldaketa bat etxean hezten inori jakinarazi gabe. Baina umea eskolaratua izan bada, nahiz eta eskolaurrean, orduan aldatzen da egoera, eta kasu horretan hobe da eskola jakinaraztea (ez dezatela kontsideratu absentismo edo eskola uzte kasua, non “abandono” delitutzat jo dezake eta kartzela zigorra dakarkieten ere), eta landu heziketa plangintza bat Gizarte Zerbitzuen aurrean aurkezteko.\n6.-Uste duzu guraso guztiak gai direla bere seme-alabei etxeko testuinguruan hezitzeko, prestakuntza berezi baten beharra dute edo beste pertsona batzuen laguntza?\nBai, edonork egin dezake. Britainia Handian eta Estatu Batuetan egin diren ikerketen arabera, ez du ezberdintasik egiten gurasoen prestakuntza emaitza onak lortu ahal izateko etxeko heziketan. Beharrezkoa dena da borondatea eta dedikazioa, edukietarako hor dagoz liburuak, liburutegiak, eta batez ere internet gaur egun. Hala ere, askotan erabiltzen dituzte akademiak eta musika hezkuntza zentruak, gai konkretuak lantzeko, adibidez, hizkuntzak eta musika, baina hori eskolaratzen diren umeen familiek ere egiten dute.\n7.-Homeschool aukerari egiten zaion ohiko kritika da hezkuntza jabari pribatuko ondasun gisa ulertzen dela, ondasun sozial gisa baino. Eskolak duen zentzu publikoa galdu egiten dela eta bide honen bitartez bakarrik onura pribatuak bilatzen direla. Ze iritzi duzu zuk ideia honen aurrean?\nLehenengoz entzuten dudala kritika hau. Ez dakit zer argudiatu, ez ditut ezagutzen honelako datu ekonomikoak. Hala ere, familia ez da eremu pribatu ez publikoa, ume guztiak, instituzio baten barruan ez ba daude, behintzat, hezten dira etxean, maila baten edo bestean.\n8.-Eskola adineko populazio oso batek, edo populazio horren zati handi batek, umeak etxean hezitzea erabakiko balu, onarkorra izango zen eratu egingo litzatekeen hezkuntz sistema? Eta honek zein leku izango luke estatuaren monopoliotik merkatuaren arabera antolatutako sistemaren arteko bide horretan?\nEz dut inolaz ere ikusten posibilitate hori aurreikusten eta gainera ez dakit horren erantzuna. Ez naiz aditua hezkuntza sistemaren gaiaren barruan, ni abokatua nahiz eta nire ikerketa eremua eskolatik kanpoko aukera hau da “homeschool” deiturikoa, alegia. Etxean heztea minoritarioa da onartzen den lekuetan ere, nahiz eta legean onartua izan, ez da helduko zuek aipatzen duzuen “populazio handi” horretara. Michael Bransonek, Eusko Legebiltzarreko Kultura eta Hezkuntza Komisioan esan zuen moduan, “etxean hezteko baldintza bi bete behar dira. Batzuk nahi dute, baina ezin dute, beste batzuk ahal dute baina ez dute nahi, beste batzuk ezin dute eta ez dute nahi, bakarrik ahal eta nahi dutenak egingo dute.\n9- Gabeziren bat aurkitzen duzu administrazioaren baimenpean jarduten duten eskola publiko zein pribatuetan?\nEz dagokit niri honelako azterketa egitea, azken finean ez naiz eskola sisteman aditua, baina eskolaratzen ez dituen familiek aipatzen dute, eskoletako umeen arteko konpetitibitatea, mobbing-a eta indarkeria eskola kideen artean “gabezi” edo hobe esanda, eragozpen gisa beren umeak eskolara eramateko. Aldi berean, beren etxeko heziketaren sisteman goraipatzen dute, sistema hori “pertsonalizatua” dagoela, hau da egokitua ume bakoitzarentzat, ume horren erritmoari jarraitzeko. Beste aldetik kritikatzen dute autoritarismoa eta imaginazioari tarterik ez ixtea eta eskolaren heziketa gehiegi oinarritzea buruz eta errepikatuz egiten diren ariketak eta ikasgaiak oro har.\n10.- Nola ikusten duzu hezkuntza gaur egun? Nola ikusten duzu gurasoen partaidetza bere seme-alaben heziketan?\nAlde batetik, eskoletako heziketa hainbat tokietan, (hiri eta herri handietan batez ere), nire ustez zeharo erdalduna da. Umeak, nahiz eta “D” ereduan egon eskolan ikasten dute gaztelera edo frantsesera egiten, nahiz eta etxean euskara hutsean bizi.\nBeste aldetik, leku gutxi daukate umeek kalean aritzeko eskola barruan, ez daukate kalean aritzeko baliabiderik, adibidez, ortuak, barazkiak hezteko, kortak animaliak gobernatzeko, lantegiak eskuekin gauzak egiten ikasteko, guztiz intelektuala da, intelektoa lantzeko errazena eta merkeena delako.\nEta partaidetzari dagokienez, gero eta zailago egiten zaie gurasoei bat egitea lan egitea eta etxea eta etxekoak zaintzea, ez bakarrik umeak, zaharrak ere. Nire ustez, eskolaraturik dauden umeen kasuan, gurasoek delegatu egiten dute heziketa eskolaren eskuetan, begiak itxi, atzamarrak gurutzatu eta espero dena irtengo duela ondo. Baiana ondo irteten du?.\n*Homeschool gaia jorratu duten Blogak euskaraz:\nHaur bakoitzari berea\nAldaketa 16. Eskola etxean (6-8 orr.)\nEsta entrada fue publicada en Opiniones, Video por madalen. Guarda el enlace permanente.


baseen ahoskatzea: nola ahoskatu base Ingelesa, Espainiera, Portugesa, Frantsesa, Italiera, Interlingua, Daniera, Alemana, Katalana, Norvegiera, Nederlanderan\nNola ahoskatu base\nbaseen ahoskatzea hemen Ingelesa [en]\nbasen ahoskera Ahoskatu duenak: bjhinton (Estatu Batuak, Gizonezkoa)\nbasen ahoskera Ahoskatu duenak: KimberleyMullen (Kanada, Emakumezkoa)\nHobetu dezakezu? Zure ahoskatzea desberdina da? Ahoskatu base Ingelesan\nPartekatu base-ren ahoskera Ingelesan:\nbase adibidea esaldi batean\nHer plan is based on the underlying assumption that the economy will improven ahoskera Ahoskatu duenak: kjardin (Estatu Batuak, Gizonezkoa)\nThe US naval base was shut down and the troops repatriatedn ahoskera Ahoskatu duenak: NateGrooves (Estatu Batuak, Gizonezkoa)\ngoaln ahoskera goal [en]\nobjectn ahoskera object [en]\ndisreputablen ahoskera disreputable [en]\ndishonourablen ahoskera dishonourable [en]\ndisgracefuln ahoskera disgraceful [en]\ninfamousn ahoskera infamous [en]\nnotoriousn ahoskera notorious [en]\nscandalousn ahoskera scandalous [en]\nshamefuln ahoskera shameful [en]\nstandn ahoskera stand [en]\nbaseen ahoskatzea hemen Espainiera [es]\nbasen ahoskera Ahoskatu duenak: pleitecas (Espainia, Gizonezkoa)\nbasen ahoskera Ahoskatu duenak: uzluisf (Dominikar Errepublika, Gizonezkoa)\nHobetu dezakezu? Zure ahoskatzea desberdina da? Ahoskatu base Espainieran\nPartekatu base-ren ahoskera Espainieran:\n¿Que es un zoclo? Es un acabado que se pone en la base de las paredes, un adorno.n ahoskera Ahoskatu duenak: ArturoV (Mexiko, Gizonezkoa)\nasienton ahoskera asiento [es]\npedestaln ahoskera pedestal [es]\npeanan ahoskera peana [es]\npien ahoskera pie [es]\nbasan ahoskera basa [es]\nplataforman ahoskera plataforma [es]\npatan ahoskera pata [es]\nzócalon ahoskera zócalo [es]\npodion ahoskera podio [es]\nfundamenton ahoskera fundamento [es]\nbaseen ahoskatzea hemen Portugesa [pt]\nbasen ahoskera Ahoskatu duenak: Dalivedo (Brasil, Gizonezkoa)\nHobetu dezakezu? Zure ahoskatzea desberdina da? Ahoskatu base Portugesan\nPartekatu base-ren ahoskera Portugesan:\nVamos arrumar essa bagunça na base da gambiarra.n ahoskera Ahoskatu duenak: jesse04000 (Brasil, Gizonezkoa)\napoion ahoskera apoio [pt]\nEsteion ahoskera Esteio [pt]\npedestaln ahoskera pedestal [pt]\nsuporten ahoskera suporte [pt]\nfundamenton ahoskera fundamento [pt]\nprincípion ahoskera princípio [pt]\nalicercen ahoskera alicerce [pt]\nfundaçãon ahoskera fundação [pt]\ncolunan ahoskera coluna [pt]\nbaseen ahoskatzea hemen Frantsesa [fr]\nbasen ahoskera Ahoskatu duenak: Justyna (Frantzia, Emakumezkoa)\nHobetu dezakezu? Zure ahoskatzea desberdina da? Ahoskatu base Frantsesan\nPartekatu base-ren ahoskera Frantsesan:\nIl reposait sur une base carrée surmontée d'un étage octogonaln ahoskera Ahoskatu duenak: Pat91 (Frantzia, Gizonezkoa)\nà base d'œufs de cabillaudn ahoskera Ahoskatu duenak: Pat91 (Frantzia, Gizonezkoa)\nappuyén ahoskera appuyé [fr]\nétablin ahoskera établi [fr]\nfondén ahoskera fondé [fr]\njustifién ahoskera justifié [fr]\nprouvén ahoskera prouvé [fr]\nreposén ahoskera reposé [fr]\nconséquencen ahoskera conséquence [fr]\ndérivén ahoskera dérivé [fr]\nséquellen ahoskera séquelle [fr]\nbaseen ahoskatzea hemen Italiera [it]\nbasen ahoskera Ahoskatu duenak: micmcee9 (Italia, Gizonezkoa)\nbasen ahoskera Ahoskatu duenak: luca10184 (Italia, Gizonezkoa)\nHobetu dezakezu? Zure ahoskatzea desberdina da? Ahoskatu base Italieran\nPartekatu base-ren ahoskera Italieran:\nBevanda a base di zenzero e limone.n ahoskera Ahoskatu duenak: jspaccini (Italia, Emakumezkoa)\nbaseen ahoskatzea hemen Interlingua [ia]\nbasen ahoskera Ahoskatu duenak: McDutchie (Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu base Interlinguan\nPartekatu base-ren ahoskera Interlinguan:\nbaseen ahoskatzea hemen Daniera [da]\nbasen ahoskera Ahoskatu duenak: olfine (Danimarka, Gizonezkoa)\nHobetu dezakezu? Zure ahoskatzea desberdina da? Ahoskatu base Danieran\nPartekatu base-ren ahoskera Danieran:\nbaseen ahoskatzea hemen Alemana [de]\nbasen ahoskera Ahoskatu duenak: sunny77 (Alemania, Emakumezkoa)\nbasen ahoskera Ahoskatu duenak: Thonatas (Alemania, Gizonezkoa)\nHobetu dezakezu? Zure ahoskatzea desberdina da? Ahoskatu base Alemanan\nPartekatu base-ren ahoskera Alemanan:\nkusinen ahoskera kusine [de]\nMuhmen ahoskera Muhme [de]\ntanten ahoskera tante [de]\nbaseen ahoskatzea hemen Katalana [ca]\nbasen ahoskera Ahoskatu duenak: francesct (Espainia, Gizonezkoa)\nHobetu dezakezu? Zure ahoskatzea desberdina da? Ahoskatu base Katalanan\nPartekatu base-ren ahoskera Katalanan:\nbaseen ahoskatzea hemen Norvegiera [no]\nbasen ahoskera Ahoskatu duenak: Deliciae (Norvegia, Emakumezkoa)\nHobetu dezakezu? Zure ahoskatzea desberdina da? Ahoskatu base Norvegieran\nPartekatu base-ren ahoskera Norvegieran:\nbaseen ahoskatzea hemen Nederlandera [nl]\nbasen ahoskera Ahoskatu duenak: hertogh (Herbehereak, Emakumezkoa)\nHobetu dezakezu? Zure ahoskatzea desberdina da? Ahoskatu base Nederlanderan\nPartekatu base-ren ahoskera Nederlanderan:\nbase oraindik ez dago ahoskatua:\nGrabatu base base [eu] Ba al dakizu base ahoskatzen?\nGrabatu base base [ast] Ba al dakizu base ahoskatzen?\nEskatu ahoskera berri bat Ahoskatzea hemen: Alemana Asturiera Daniera Espainiera Euskara Frantsesa Ingelesa Interlingua Italiera Katalana Nederlandera Norvegiera Portugesa


EUSKAL HERRIKO GAZTE ABESBATZA 2018 - Euskal Herriko Abesbatzen Elkartea\nEUSKAL HERRIKO GAZTE ABESBATZA 2018\n04/09/2018\tAlbisteak, Aurreko jarduerak, Euskal Herria, Kategoria gabe\t0\nAurtengo Gazte Abesbatzean parte hartzeko hautafrogetan izena emateko hemen klikatu\nEuskal Herriko Abesbatzen Elkarteak Euskal Herriko Gazte Abesbatza sortu zuen 2016. urtean, Munduko Gazte Abesbatza, Europako Gazte Abesbatza eta abesbatza federazioek antolatutako hainbat gazte abesbatzen ildo berean. Bere lehen urtetan arrakasta handia izan du eta kritika itzelak jaso ditu.\n18 eta 26 urte arteko euskaldunen artean ahotsik onenak hautatu nahi ditugu, kalitate handiko obra batzuk lantzeko nazioko zein nazioarteko pertsona entzutetsuen zuzendaritzapean. Gainera, ahots teknikako irakasleak izango dituzte.\nHirugarren deialdian, Euskal Herriko Gazte Abesbatzak proiektu hauek burutuko ditu:\n-TOLOSAKO ABESBATZEN LEHIAKETAKO AMAIERAKO KONTZERTUA. (2018ko azaroak 4ean) Hori prestatu ahal izateko urriak 27/28an Gasteizeko Katedraleko aterpetxean egingo da asteburu trinko bat eta azaroak 4ean ere egun osoko lan eguna izango da.\n– EUSKAL HERRIKO GAZTE ORKESTRAREKIN BATERA (EGO) egingo diren kontzertuak. Prestatuko den obra: Rutter-en Magnificat Juanjo Ocón orkestra eta Esteban Urzelai abesbatza zuzenduaz.\n– Abenduak 23, egun osoko entsegua. Lekua konfirmatzeke.\n– Abenduak 29, Eibarren, arratsaldeko entsegua (15,00-16,00-ak, ahotsak bakarrik eta 19,00-22,00ak Juanjo Oconekin)\n– Abenduak 30, Eibarren, arratsaldean, orkestrarekin entsegua.\n– Urtarrilak 2, 17:00etan, Eibarren, entsegu orokorra.\n– Urtarrilak 3, Victoria Eugenia Antzokian (Donostia) kontzertua.\n– Urtarrilak 4, Principal antzokian (Gasteiz) kontzertua\n– Urtarrilak 5, Euskalduna Jauregian (Bilbao) kontzertua\n– MIRAMONGO MATINEETAN KONTZERTUA Euskadiko Orkestrak antolatua (EO)\nEgitaraua: LUMEN ET UMBRA / ARGITZALAK: XX eta XXI.mendeetako musika korala.\n– Otsailak 9-10: lan trinkoko asteburua.\n– Martxoak 9-10: lan trinkoko asteburua\n– Martxoak 29, arratsaldez, Miramonen entsegua\n– Martxoak 30, goizez entsegu orokorra. 11etan kontzertua\nProiektuan parte hartzeko, 16 eta 28 urte arteko EAEn federatutako abeslariak irailak 28an 17.00etan Donostian, eta urriak 7an 11,00etan Bilbon egingo diren hautafrogetan parte hartzera gonbidatzen ditugu.\nHorretarako, interesatuek irailak 26 arte formulario hau bete eta honako partiturak prestatu beharko dituzte: Madrigal eta La nuit en mer. Audizioetan bokalizazio labur bat ere egin beharko dute.\nHautapena eginda, eta proiektuan bere partehartzea baieztatzeko, hautatuek 30€ ordaindu beharko dituzte matrikula kontzeptuan, emango zaien epe eta kontu korrontean. Elkarteak bere gain hartuko ditu kontzentrazioko ostatu eta janari gastuak eta kontzertura joateko garraio gastuak.\n2019 Zuzendaritza Akademiako BEKAK\nPedagogia ikastaroa Janete Costa Ruiz (Portugal) haur zuzendariarekin\nJanete Costa Ruiz (Portugal) pedagogia ikastaroko irakaslea\nMikael Wedar, (Suezia) 2019ko Zuzendaritza Akademian irakasle gonbidatua\nMiren Urbieta Vega 2019ko Zuzendaritza Akademian irakasle\nIsabel Mantecón, 2019ko Zuzendaritza Akademian irakasle\nNuria Orbea, 2019ko Zuzendaritza Akademian irakasle\n2019 Zuzendaritza Akademia\nBALDINTZA OROKORRAK: 2019 Zuzendaritza Akademia\n© 2019 Confederación de Coros del País Vasco


Xabier Zalduari aitortza Buzkantza egunean - Otamotz : Otamotz\nGaur goizean ospatu da Zumarragako Euskadi plazan Buzkantza Egunaren 37. edizioa. Bertara gerturatu direnek buzkantza dastatzeko eta erosteko aukera izan dute. Gainera, artisauek haien produktuak saltzeko parada ere izan dute. Buzkantza ez ezik, Xabier Zaldua ere izan da protagonista gaurkoan bigarren urtez jarraian Euskal Pentatloi Txapelketa irabazteagatik. Hori dela eta eskaini diote aitortza herriko plazan Gorka Azkarateren bertsoaz lagundurik. Guzti hau pentatloi saio bat eginez borobildu dute. Eraskustaldian, Xabier Zalduak, Arria V.ak, Luis Mari Txapartegik eta Aratz Mugertzak parte hartu dute. Esatariaren hitzetan, erakustaldia baino apustua zirudien goizeko kirol probak, bereziki Zalduaren eta Arria V.aren arteko lehia estuarengatik. Azkenik, Zalduak erraz utzi ez dion arren, Arria V.a izan da garaile.


“Emakumeen hitanoa berreskuratzea inportantea iruditzen zait, gure ondasun bat delako, oso aberasgarria” - Diario de Noticias de Navarra\n“Emakumeen hitanoa berreskuratzea inportantea iruditzen zait, gure ondasun bat delako, oso aberasgarria”\nanabel dominguez 17.12.2019 | 18:35\nIdoia Etxeberria,Badihardugu euskara elkarteko kidea eta Oñatiko ‘Ingo Xonau!’ proiektuaren arduraduna. Oihana Aranburu\nIdoia Etxeberria,Badihardugu euskara elkarteko kidea eta Oñatiko ‘Ingo Xonau!’ proiektuaren arduraduna.\noñati - Badihardugu Euskara Elkarteko Idoia Etxeberria oñatiarra Ingo Xonau! egitasmoa aurrera eramateaz arduratu da. Gaur noka dakiten emakume guztien argazkia aterako dute Lazarraga lorategian (11.00etan). Ondoren, proiektuaren emaitzak aurkeztuko ditu Etxeberriak Santa Ana antzokian (11.30ean).\nNola eta zergatik bultzatu da 'Ingo Xonau!' proiektua?\n-Herri ekimenetik sortutako proiektua da. Kezka bat zegoen herrian, emakumeen hitanoa (noka) apurka-apurka galtzen ari delako. Pentsatu zuten hika hitz egiten duten emakumeak elkarrizketatzea zela egin beharreko lehenengo lana, noka jasotzea. Eta niregana jo zuten, ahozko ondarea jasotzen egiten dudalako lana, Ahotsak.eus proiektuan. Oñatiko Udalaren laguntza lortu genuen eta aurtengo otsailean hasi nintzen elkarrizketekin. Gero, jasotako testigantza horiekin, nokaren galeraren arrazoiak azaltzen dituen dokumental laburra prestatu dugu.\nZenbat emakume elkarrizketatu dituzu?\n-54 herritar igaro dira kameraren aurretik, gehien-gehienak emakumeak: 52 emakume eta bi gizonezko. Gizonezkoak noka egiten ere grabatu nahi genituen, noka emakumeen arteko kontua bakarrik ez dela erakusteko. Elkarrizketatuen arteko gazteenak 19 urte ditu eta zaharrenak 100. Ia denak 55 urtetik gorakoak dira. Hori bai, neska gazte batzuek ere elkarrizketatu ditut. Noka berreskuratzeko interesgarria irudi-tzen zitzaigun gazteek euren adinekoen erreferentziak ere izatea. Adibidez, amari noka egiteko eskatu dion 19 urteko gaztea elkarrizketatzea. Landu ahala, elkarrizketak www.ahotsak.eus webgunean jar-tzen ari gara, herritar guztien eskura(https://ahotsak.eus/proiektuak/onatiko-noka-ingo-xonau/).\nEmakumezkoen hitanoak Oñatin duen osasunaren diagnostikoa ere egin duzue. Zer ondorio atera daitezke?\n-Nokaren egoeraren diagnostiko-ikerketa ere egin dugu, bai. Baserri-giroan gorde da ondoen, eta, horregatik, Oñatiko 16 baserri-auzoetan egin dugu datu-bilketa. Hamahiru datu-biltzaile ibili dira langintza horretan eta egundoko lana egin dute. Guztira 370 emakume dira noka dakitenak, herrigunekoak kontatu gabe. Noka bizirik dago, beraz. Hala ere, ezin da esan osasun bikaina duenik, 50 urtetik beherakoen artean oso gutxik dakitelako. Herrigunetik urrutien dauden baserri-auzoak husten joan dira, eta kaletar-tze-prozesu horrek ere ez du modu positiboan eragin. Gehienek ez diete seme-alabei transmititu.\nGizonezkoekin alderatuta, zer nabarmendu daiteke?\n-Gizonezkoen artean hitanoa askoz hobeto mantendu da emakumeen artean baino. Herri guztietan gertatu da hori. Ez da kasualitatea. Hor badira generoarekin lotutako arrazoi ba-tzuk. Batetik, gaizki ikusita egon da emakumeek hikan jardutea: emakumeak fina izan behar zuen, eta fintasuna zuka edo erdaraz aritzearekin lotzen zen. Hitanoa baserritarren hizkeratzat hartu izan da eta mutilen arteko kontutzat ere bai. Neskek ez bezala, mutilek sozializazio-eremuetan hika egiten jarraitu dute: tabernetan, elkarteetan, kiroletan, ehizan?, baita lantegietan ere. Mutil askok etxetik kanpora ikasi dute hika, lagunartean. Baita kaletarrek ere.\nGazteen artean hika erabiltzen da?\n-Mutilen artean bai, eta badu indarra, baina nesken artean ez. 50-55 urtetik beherako neska gutxik dakite hika.\nBeste herri batzuekin konparatuta, Oñatin hitanoaren erabilera handiagoa edo txikiagoa da?\n-Handiagoa. Esango nuke Debagoienean Antzuola eta Oñati direla egoera onena duten bi herriak.\nPosible da emakumezkoen hitanoa biziberritzea? Berreskuratzea beharrezkoa da?\n-Nik uste dut baietz, posible dela. Badakigu hizkuntza-ohiturak alda-tzea ez dela erraza, baina gauza zailagoak ere lortu izan dira. Herrian interesa sumatzen dut nik, kontzien-tzia-hartze bat eta sustraiak berreskuratzeko gogo bat. Badaude ikasteko prest dauden neskak eta giro polita ari da sortzen. Berreskuratzea oso inportantea iruditzen zait, gure ondasun bat delako, oso aberasgarria. Lagunarteko erregistro informal bat: bizia, freskoa eta hurbilekoa. Mutilen artean modan baldin badago, zergatik ez dugu ba lortuko nesken artean modan jartzea? Ingo xonau!\nBeraz, hemendik aurrera zer?\n-Benetako emaitzak lortu nahi izanez gero, pixkanaka-pixkanaka joan behar dugu. Ez da bi eguneko kontua izango. Datorren urteari begira, poltsikoko liburuxkak ateratzeko asmoa daukagu, hitanoko aditz-taulekin -noka eta toka-, eta lehenengo hika ikastaroa ere antolatuko dugu. Emakumeentzat izango da, dakien emakume multzo bat sortzea komeni delako, eta gero ikastaro mixtoak egitea ere aurreikusten dugu. Nokaren erabilera sustatzeko ekimen gehiago ere egingo ditugu.\nZer ekarpen egiten dio proiektu honek herriari?\n-Bizitasuna. Herriko hizkuntza biziberritzeko aukera bat, nire ustez. Hizkuntza da herri moduan nortasuna ematen diguna, eta lagunarteko erregistroa bizirik egotea oso inportantea da. Herriko emakumeen artean sare bat sortzeko aukera ere ematen du proiektuak, elkar ezagutzeko eta elkarrekin egoteko aukera bat.\nEta zuri pertsonalki?\n-Ilusio handia. Sustraietara buelta-tzeko modu eder bat dabil izaten. Proiektuak oso harrera ona izan du eta pozik nago. Elkarrizketak egitea plazerra izan da. Esker oneko hitzak besterik ez ditut, laguntzen eta parte hartzen ari diren guztientzat.\nGipuzkoako txokorik maiteena. Atxulo kobazuloa, Oñatiko Araotz auzoan. Leku magikoa da.\nMendi bat. Bakarra aukeratzea zaila da. Itsasertzean, Jaizkibel.\nFesta edo ospakizun bat. Tolosako inauteriak. Txarangaren atzetik saltoka joateko.\nAisialdiaz gozatzeko leku bat. Donostian bizi naiz, eta Donostia-Pasaia ibilbidea egiten dut sarri.


Zer dira backlinkak puntuatzeko zehaztapenak?\nArtikulu hau loturaren kalitatearen gaiari eskainia dago. Google-k sarbideen kalitatea ebaluatzen duen moduari buruz hitz egingo dugu eta esteka esteken kalitatea neurtzeko esteka eraikitzeko kanpaina batean.Bilatzaileen optimizazio alderdi hauek funtsezkoak dira kalitatearen estekaren profila sortzeko. Kalitatea lotzeko zukua lortzeko zure webgunean onura ugari daude. Lehenik eta behin, zure markaren agintea zure merkatuaren hobekuntzan eta webean oro har izango duzu - situs judi bola online. Gainera, dozena backlinkak eduki loturaren zukua zure webgunean edukitzeko. Web orrialde autoritario handikoak badira, zure webgunearen rank igo eta bezero berri asko erakarri ditzakete.\nEzinbestekoa da zure webgunerako esteken kalitatea ezagutzea, backlinkak horiek sailkapeneko faktore gisa balio dutelako eta zure webgunearen bilakaera hobetzeko bilaketaren emaitzen orrialdean edo zure SEO ahaleginak suntsitzeko. Gaur egun, ez dira backlinkak guztiak berdin tratatuko. Jolas bilaketa motorretan saiatzen diren eta spoilerrak eta iruzurgile asko daude eta modu ez organiko ezberdinetan estekak lortzen dituzte. Webgune batetara estekatutako kanpoko esteken kopurua kalkulatu beharrean, Google-k sarrerako esteken kalitatea ere ebaluatzen du. Hain zuzen ere, Google-k kontuan hartzen ditu zure webgunerako lotura duten esteken autoritatea, garrantzia, posizioa eta izaera editoriala.\nHori dela eta, kontu handiz aztertu behar duzu esteka ikuspegiak lotura txarrak zure markaren ospea mindu eta sailkapenean jaistea eragin dezake. Google-k webmaster-gidalerroak urratzen dituen web orrialdeak zigortzen ditu kalitate baxuko loturak ez bezala. Hori dela eta, zure webgunerako puntuak dituzten kalitate eskaseko kalitate txarrekoak nabaritu badituzu, Google Disavow tresna ezarri beharko zenuke bilaketa bote eta erabiltzaileentzat erabilgarri ez izateko.\nGoogle-k backlinkak puntuazioa zehazteko erabiltzen dituen metodo batzuk eztabaidatu.\nGoogle-k kontuan hartzen dituen alderdiak, berriz, backlinken puntuazioa zehazten duen bitartean.\nDomeinuaren autoritatea, orrialdearen autoritatea eta PageRank\n. Honako hau da faktore garrantzitsuenak zehaztea kalitatearen inguruko loturak: Horiek etorri dira. PageRank eredua loturaren ekitatea eta lotura fluxua oinarritzen da. Gunearen autoritatearen gainetik, esteka zaharragoak irabazi ahal izango dituzu.\nHasierako orrialdearen edo web iturriaren autoritate bat kalkulatzeko, Semalt Web Analyzer edo Moz Tool erabili dezakezu. Tresna horien laguntzarekin, Domain Agintaritza eta Orrialdeen Autoritateak web orrialde bat zehaztu ahal izango dituzu. URL bakoitzari dagokionez, 1etik 100era puntuazioa lortuko duzu. Neurri horiek handiagoa dira, lotura baliotsuagoa da.\nGainera, sarrerako esteken autoritatea egiaztatu dezakezu Majestic SEO softwarearekin. Software honek "Trust Flow" eta "Citation Flow" bezalako metrikoen bidez emango dizkizu. "Konplexutasunean, parametro horiek URLaren autoritate estekatzaileari erakutsiko zaizkio. Metrics hauek biak handiagoak dira, gune honetako esteka bat baliotsuagoa izango da.\nEdukiaren zati bat edo web iturriaren garrantzia\nGoogle-k gero eta adimentsuagoa bihurtu da egun hauetan, dago jartzen. Google-k helburu nagusia kalitate handikoak ez ezik, erabiltzaileen bilaketa-emaitzen emaitzei dagokienez ere garrantzitsuak dira.\nGoogle-k web iturri baten garrantzi topikoa ebaluatzen du lotura horien bidez eta esteken horien ainguruen testuen bidez. Hori dela eta, ainguraketaren testuaren garrantziari arreta berezia eman behar diozu. Erabili zure marka edo bolumen handiko gako-hitzak zure estekaren testu gisa.\nZure domeinuaren gaiarekin bat datozen iturri garrantzitsuenekin bat datozen web orrialdeen gaineko loturak lortzeko zure webgunearen ranking posizioa bultzatuko du bilaketa motaren arabera.


Oier Korta da Zumaiako alkate berria - Zumaia - Baleike.eus\nOier Korta da Zumaiako alkate berria\nBaleike 2015-06-13 13:01\nMaiatzak 24ko Udal Hauteskundeen ondoren sortutako udalbatza berria eratu da Plenoan eta ondoren Oier Korta izendatu dute Zumaiako alkate, EAJ-PNVren aldeko botoekin.\nGoizeko 11:00etan egin da udalbatza berria eratzeko Plenoa eta egun handietan bezala, aretoa kolkoraino beteta izan da. EAJ, EH Bildu eta PSE-EEko alderdikide eta jarraitzaileek bete dute aretoa. Askok kanpotik jarraitu behar izan dute ekitaldia.\nAurreko legealdiekin alderatuta, prozedura luzeagoa jarraitu behar izan da aurten. Hasteko, adineko maila osatu da, zinegotzi zaharrenarekin eta gazteenarekin; EH Bilduko Alex Oliden eta Jone Mugerza, hain zuzen ere. Hautetsi bakoitzari kredentziala eskatu zaio eta ondoren Espainiako Konstituzioa sin egin edo hitz eman behar izan dute. EAJko zinegotziek "Legearen aginduz eta ezinbestean" formula erabili dute; EH Bildukoek, berriz, "Herri honek onartu gabeko legeak hala behartuta, hitz ematen dut" formularekin eman dute hitza.\nJarraian, alkate berria aukeratzeko bozketa egin da. Hiru zerrendaburuen (Oier Korta, Alex Oliden eta Arritxu Marañon) artean hautatu behar izan da alkatea, bozketa sekretoaren bidez. Oier Kortak sei aldeko boto jaso ditu, Alex Olidenek beste sei eta boto bat zurian jaso da. Bi hautagaietako inork ez du gehiengo absolutoa lortu, baina EAJ hauteskundeetan alderdi botatuena izan zenez hauteskundeetan, plenoak Oier Korta izandatu du alkate datozen lau urteetarako.\nOso hunkituta, hitz batzuk luzatu dizkie alkate berriak bertaratu diren guztiei. "Egun berezia" dela onartu du, "bizitza aldatzen" diona. Hiru pertsona gogoratu ditu bere hitzetan, "amona, osaba Joxe Mari eta aitona Alberto, baloreak erakutsi dizkidatenak". Lau urteko konpromisoa agertu du Kortak. "Lan egingo dugu Zumaia on bat egiteko guztiontzat. Espero dut alderdi denek norabide berean joatea herri baketsu baten eta elkarbizitzaren alde. Herri honetan hainbat gertaera izan dira eta ea denon artean, iraganean izan direnak ahaztu gabe, gure seme-alabentzako etorkizun normal bat eskuratzen dugun".\nOndoren, EH Bilduko eta PSE-EEko zerrendaburuek hartu dute hitza. EH Bilduko Alex Olidenek zorionak eman dizkio Oierri eta eskerrak eman dizkie "gure aldeko hautua eta babesa" eman dizkieten herritarrei. Baita ere beste aukera batzuk hautatu dituztenei ere, "herriarentzako onena desio duten herritar guztiei. Euskal Herria Bilduk jarrera eraikitzaile eta irekiarekin, herritarrekin batera herri honen alde lan egiten jarraitu nahi du".\nArritxu Marañonek (PSE-EE) ere zorionak luzatu dizkio Kortari, "ezinbestekoa den bezala". German Gonzalez, Joxe Mari Korta eta terrorismoaren beste biktimak izan zituen gogoan. "Lehen aldia da udalbatza hau eratzen dela askatasunean". Alderdikideei eta herritarrei eskerrak luzatu dizkie eta alkate berriari Zumaiaren garapenaren eta behar handiena dutenen aldeko neurriak hartzea eskatu dio.\nPlenoaren amaieran bertaratu diren familiartekoen, alderdikideen eta herritarren besarkadak eta agurrak jaso ditu Oier Kortak.\nAlkate gaur izendatu badute ere, azken asteetan egunero joan omen da udaletxera eta "bilera mamitsu batzuk ere izan ditut dagoeneko".\nOier Korta: "Programaren ildoak martxan jarri aurretik, Udalaren egoera zein den jakiteko auditoria bat egingo dugu"\nBaleike 2015 eka 13 Politika\nOier Korta izendatu dute gaur Zumaiako alkate datozen lau urteetarako. Izendatu eta berehala familiartekoen, lagunen eta, baita ere, besarkadak eta...


Karakateko igoera, 25. edizioan EUSKARALDIArekin bat!\nKarakateko igoerak ( 3,75 km / 700 mD+ / Elgoibar ) aurten XXV. edizioa bete berri du, mendi lasterketen munduan aintzindarienetakoa.\n2018-11-17 / Edu Uribe\nMayi Mujika eta Iñigo Lariz elgoibartarrek erakustaldi aparta eman dute Karakate ( 742 m ) mendiko malda tenteetan. Goiz paregabea igaro dugu Elgoibarko mendi maitatu honetara gerturatu garen guztiok, parte hartzaile zein animatzaileak.\nAurtengo edizioak gainera 25. aldia betetzen zuen, 80. hamarkadaren bukaeran Morkaiko Mendizale Taldeko kide batzuk Karakate tontorrera saltaka igotzearen ideiari bueltak ematen hasi zirenetik. Gogoratu lehenago, 1981. urtean Elgoibarko bi laukotek apostua egin zutela, ea taldekide bakoitzaren denborak batuta nor izango zen txapeldun adostuz.\nGerora, 1992. urtean, gaur egun ezagutzen dugun lasterketari hasiera eman zitzaion; Karakate igoera edo Km bertikaleko world championship. Ordutik hona urtero urtero azaroaren erdialdean, igoera gogor honek Euskal Herriko mendi lasterketari ugari erakarri ditu.\nKarakateko igoera berezia egiten duena apaltasunez egina dagoela da, eta era berean bere aldapa gogorrak amaigabea egiten du. Horrela urteen poderioz hasierako distantzia, 4 km, murrizten joan da, eta gaur egun 3,6 km-tan dago biderik motzena, baina aurten Arakaitz Iruretak bide berri bat ireki du; " Guene " bidea, Guenetxeberri baserritarraren omenez. Bide honek beste 100 bat metro jango dizkio oraingo directissimari, beraz, datorren urteen super-directissima izango dugu probaleku berri.\nBestalde, ez dago ezer ordaindu beharrik, doan da, eta bukaeran txapeldunei txapelaz gain, Mausitxa gazta oparitzen zaie. Ahaztu gabe taldeko argazkia, bai parte hartzaile bai gailurrera gerturatu diren mendizale guztiekin. Giro osasuntsua eta lagun artekoa ezpairik gabe!


Udalak Eguberri kulturalak proposatzen ditu artea, antzerkia, musika edo erakusketak ardatz dituen ‘Bestelako Argiak’ jaialdiaren V. edizioarekin, urtarrilaren 10era arte | Ayuntamiento de Pamplona\nUdalak Eguberri kulturalak proposatzen ditu artea, antzerkia, musika edo erakusketak ardatz dituen ‘Bestelako Argiak’ jaialdiaren V. edizioarekin, urtarrilaren 10era arte\nProgramazioak kultura herritarrengana hurbildu nahi du, eta COVID-ak bereziki kaltetu duen sektore bateko elkarteei laguntza eman\n2020ko Abendua 17a\nIruñeko Udalak, urtero bezala, Eguberrietarako programazio berezia prestatu du. Gazteluko plazako azoka tradizionalari eta ‘Bestelako Argiak’ V. Jaialdiari gehitu behar zaizkie elizetako kontzertuak, kaleko musika-animazioa eta Civivox sareko edo Gaztediaren Etxeko jarduera espezifikoak. Adin guztietako publikoa barne hartu nahi duen jarduera-katalogo bat da, eta indarrean dauden osasun-segurtasuneko neurri guztiak kontuan hartuta planteatu da, COVID-19aren hedapena saihesteko. Horrexegatik, hain zuzen, aurten, 1989tik lehen aldiz, ez da hirian Eguberriei hasiera emateko pregoirik izanen.\nGaur goizean, Udaleko Kulturako Alorrak antolatutako programazioa aurkeztu dute Kultura eta Berdintasuneko zinegotzi ordezkari María García-Barberenak, Zinetikako ordezkari Andrés García de la Rivak eta Ziudadelan egonen den eskultura-instalazioko egile Fernando Molinak. Bihar ‘Bestelako Argiak’ V. Jaialdiko jarduerak hasiko dira, dantza eta artea protagonista dituen bideoarte-emankizunen multzoa; urtarrilaren 10era arte iraunen dute eta Zinetika plataformarekin elkarlanean eginen dira. Emankizunak osatzeko 11 sormen-lantegi eginen dira Arma Aretoan, eta larunbat arratsaldetan performance bat, ‘Salsola kali: landare-deriba bat’ izenekoa Estitxu Arroyok eginen du Labean duen erakusketan, eta egun bakoitzean hiru aldiz errepikatuko da. Fernando Molinaren argi-eskultura ere egonen da, Ziudadelara sartzeko bi tuneletako argi-instalazioez gain.\nProgramazioan bereziki kontuan hartu nahi izan dira elkarte-esparrutik eta auzoetatik datozen kultura-eragile guztiak, ezohiko urte honetan beren kultura-proiektuak ezin izan baitituzte garatu, eta kasu askotan horrek galera ekonomikoa eragin die. Hala, dantza-taldeei, musika-taldeei eta hiriko erraldoi eta konpartsen elkarteei laguntzeko jarduerak programatu dira, profil berriekin. Hogeita hamar erraldoi inguru erakutsiko dira Civivox sarean.\nOhi bezala, Civivox sarean ere jarduera bereziak eginen dira Eguberrietan. Halaber, osasun arloko araudiak aurreikusitako edukierarekin, atzotik Iruñean kontzertu zikloa egiten ari da, abenduan hainbat talde, ensemble, ahots talde, bikote edo laukoteren musika eramateko hiriko sei elizatara. Guztira 13 emanaldi programatu dira, denak ala denak 19;30ean eta sarrera librearekin. Gaur arratsaldean, Tafelmusik Ensemble izanen da San Nikolas elizan, flautarako konposizio barrokoen errepertorioarekin, eta bihar, Iñaki Fresán baritonoa eta Leire Irisarri piano-jotzailea izanen dira San Zernin elizan, ‘Abenduko argiak’ kontzertuarekin.\nArgia negu artistiko baterako\n‘Bestelako Argiak’ jaialdia Iruñeko hainbat txokotan egindako bideoarte-erakusketarekin hasi zen, eta bost urte ondoren mantentzen da. Baina Eguberri hauetan berritasun batekin, izan ere, programazio guztiek leku bakar bat izanen dute ardatz: Ziudadela. Eraikinetako hormek eta gotorleku-barrutiaren hormatalek sei proiekzio erakutsiko dituzte egunero 17:30etik 20:30era, eta edizio honetan guztien ardatza artea eta dantza izanen dira. Dantza jaialdia egiten duen Zinetika kultur plataforma arduratu da obrak hautatzeaz, eta horregatik, aurten, erakustaldiaren izenburua honakoa da: ‘Bestelako Argiak. V. Artea Mugimenduan’. Proiekzio guztiak barruti bakarrean biltzeak ikusleari jaialdiko proposamen guztiak ikustea erraztuko dio.\nHala, Ziudadelan jaialdiaren osagarri diren beste jarduera batzuk eginen dira, hala nola instalazioak eta lantegiak. Berriz ere 'Köppö ‘ abiatuko da, bi argi-instalazioren aldi bereko funtzionamendua gotorleku-barrutiaren sarreretan; hormen barruan, bestalde, belardien gainean, Fernando Molina artistaren ‘Alumbráramos (Argiaren jaiotza)’ ikusi ahal izango da, tamaina handiko eskultura- eta argi-instalazioa. Hala ere, aurten edukiera murrizketengatik eta bestelako osasun-neurriengatik, segurtasun-distantzia mantentzeagatik kasu, ez da Tökkö instalatuko, batez ere haurrei eta familiei zuzendutako kolore- eta soinu-joko interaktiboa.\nHalaber, larunbatero, urtarrilaren 9ra arte (barne), ‘Salsola kali: landare-deriba bat’ performancearen hiru emanaldi eskainiko dira. Estitxu Arroyo artistak asmatu eta gauzatua da, eta sortzaileak Ziudadelako labean ikusgai jarritako edukien inguruan hausnartzen du. Saioak ordu erdiro izanen dira, 18:30etik aurrera. Bertaratze-maila kontrolatzeko, izena eman behar da aretoan bertan edo 629793277 telefonoan, erakusketak zabalik dauden ordutegian. Jarduera doan da.\n11 lantegi errealitatea berriz fokuratzeko\n11 proposamen artistiko horiek Arma Aretoan garatuko dira, Vik Muniz (Brasil, Sao Paulo, 1961) brasildarraren erakusketaren inguruan. Gaur egun Nafarroako Unibertsitatea Museoan ikusgai dago eta erakunde horrek antolatzen du, Foundation for the Exhibition of Photography (Minneapolis/New York/Paris/Lausana) eta High Museum of Art (Atlanta) erakundeekin elkarlanean. Iruñeko Udalak entitate laguntzaile gisa jardun du erakusketan.\nHaurrentzako sei lantegietan, 5 urtetik gorakoentzat, artista horren zenbait lanen proiekzioa landuko da. La Chincheta Brunak koordinatuta, abenduaren 28tik urtarrilaren 9ra bitarte eginen dira, 11:30etik 13:00etara. Familarteko bost lantegiak eraikin berean izanen dira, arratsaldez (17:30 – 19:30), eta artistek gidatuko dute; haien obrak eta Munizena nolabait lotuta baitaude, gaiengatik, itxura plastikoagatik edo lan-materialengatik. Abenduaren 28, 29 eta 30ean honako hauek ianen dira artista sortzaileak: Teresa Sabaté, Virginia Santos, Carmen Salgado eta Blanca Razquin; eta urtarrilaren 7 eta 8an, Marijose Recalde, Alicia Otaegui, María Jiménez eta Alfredo Murillo. “Vik Muniz Ziudadelara begira” amaitzeko, urtarrilaren 9an, larunbatarekin, lantegietara bertaratutako guztiekin horma-irudi bat eginen da, objektuekin eskultura bat osatzeko, Brasilgo artistaren lana erreproduzituz.\nKalean musika izanen da\nBihartik aurrera eta urtarrilaren 5era bitarte, kaleko musika-zikloa izanen da, musika-talde ezberdinen emanaldiak, egunero, bost eszenatokitan: Gazteluko plaza, Gurutzeko plaza eta Askatasun plaza, eta hiriko beste bi auzotako aire zabaleko espazioak. Espazio horiek egunez egun aldatuz joanen dira, hartara Iruñeko txoko guztietara iristeko. Eszenatoki hauetan, udal programazioaren barruan kalean aritu ohi diren hogei musika taldek baino gehiagok parte hartuko dute (abesbatza taldeak, fanfarreak, gaiteroak, dantzariak, jotariak eta beste instrumentu-talde batzuk).\nEmanaldiak asteko egun guztietan izanen dira. Astelehenetik larunbatera 18: 30ean programatuta daude, eta larunbat, igande eta jaiegunetan bi emanaldi izanen dira: 12:00etan eta 18:30ean.\nPrograma horren bidez, Iruñeko Udalak laguntza eman nahi dio kultura- eta elkarte-jarduerari, pandemiak eragindako murrizketen ondorioz aurten ekonomikoki ahuldu baita. Kultur talde horiek Udalak ezarritako akordio baten parte dira. Akordio horren bidez, beren jarduerak kontratatzen dituzte, hiriko elkarteen eskura jartzeko, beren ekitaldietan edo ospakizunetan sar ditzaten.\nIrizpide horri berari jarraiki, Eguberri hauetan oso erakusketa bereziak programatu dira hiriko erraldoien konpartsei eta elkarteei babesa emateko (hala gazteenak nola helduenak), aurten ezin izan baitituzte egin, ezta ere, ohiko irteerak eta jarduerak .\nIruñeko auzoetako –Alde Zahar, Mendillorri, Buztintzuri edo Arrotxapeko– konpartsen hogeita hamar irudi baino gehiago Kondestable Civivoxean eta Iturramako Civivoxean ikusgai egonen dira, handiena 4,10 m-koa. Eta horiez gain, atrezzoko lau zezen. Abenduaren 21etik urtarrilaren 10era bitarte bisitatu ahalko dira, zentro horien irekiera ordutegiaren barruan: astelehenetik larunbatera, 09:00etatik 14:00etara eta 17:00etatik 21:00etara. Igandeetan, ohi bezala, Kondestable zabalik egonen da.\nCivivox: ipuinak, antzerkia, zinema eta lantegiak (beteta)\nCivivox sareak, urtero bezala, haur eta familiei zuzendutako jarduerak eskainiko ditu. Egun hauetarako ipuin-kontalariak, antzerki-ikuskizunak eta zinema-emanaldiak antolatu dira sareko lau zentrotan. Ipuinak eta zinema-emanaldiak Kondestable Civivoxean izanen dira, eta gainerako ikuskizunak, Iturrama, Mendillorri eta Sanduzelaiko Civivoxetan, eta denak eskola jaiegunetan izanen dira. Sareko emanaldi eta ikuskizun guztiek COVID-19ari aurre egiteko osasun-araudian ezarritako higiene-neurriak, segurtasun-distantzia eta edukien kontrola errespetatuko dituzte.\nIpuin-kontalarien bi saioak doan izanen dira, aurrez izena emanda Civivox zentroetan, www.pamplonaescultura webgunean eta 010ean, eta eguerdian izanen dira abenduaren 26an eta urtarrilaren 2an. Zinema-emannkizunak abenduaren 27an eta urtarrilaren 3an izanen dira, 18:00etan, doan, aurrez izena emanda. Ikuskizunak abenduaren 26, 27, 28 eta 30ean eta urtarrilaren 2 eta 4an izanen dira, denak ala denak 18:00etan. Sarreraren prezioa 3 euro da, eta jada eskuragarri daude www.pamplonaescultura.es webgunean. Ikuskizuna zein zentrotan egin eta Civivox zentro horretan ere eros daitezke sarrerak.\nSarean ere haurrentzako lantegiak eta jolas-saioak eginen dira Eguberri hauetan; horietarako lekuak jada beteta daude. Hala, aurten programatutako lantegiek mitologia desberdinak izanen dituzte ardatz, bi modalitaterekin. Alde batetik, Lego piezekin lan egien dute eta Antzinako Erroma, Grezia klasikoa, bikingoen itsasontziak eta Egiptoko piramideak birsortuko dituzte. Bigarren aukera artistikoxeagoa da, eta proposatzen du euskal mitologiako maskarak eta pertsonaiak lantzea, Greziako Partenoiko frontoia birsortzea edo egiptoar hieroglifoak estanpatzea.\n‘BESTELAKO ARGIAK’ V. JAIALDIA\nZiudadela. 2020ko abenduaren 18a – 2021eko urtarrilaren 10a\nBIDEOARTE PROIEKZIOAK (Zinetikarekin elkarlanean)\nEgunero. 17:30 – 20:30. Parte-hartze librea\n‘Banana Blue’. Pia Lauritz. (Australia, 2018, 4,59”). Labea\n‘O mal / The Evil’. Carlon Hardt (Brasil, 2016, 2,10”). Mistoen eraikina, atzealdea\n‘Little Dreams’. Wilkie Branson (Belgika, 2015, 6,04”). 7. poterna\n‘Islander’. Derek Pedrós (Espainia, 2018, 3,37”). Lidia Biurrun aretoa\n‘Ceci n’est pas Magritte’, Ivan Skorik (Errusia, 2016, 5,54”). Arma Aretoaren alboko tunela\n“Alumbráramos (Argiaren jaiotza)”. Eskultura-instalazioa. Fernando Molina. Ziudadelako barrutia.\n“Köppö. Argi-instalazioa. Fermín Izco. Ziudadelara sartzeko tunelak\nAbenduak 19 eta 26 eta urtarrilaren 2 eta 9 (larunbatak). Emanaldiak 18:30ean, 19:00etan eta 19:30ean. Izen-emateak aretoan bertan edo 629793277 telefonoan, erakusketa-ordutegian.\n“Salsola kali: landare-deriba bat”. Estitxu Arroyo. Ziudadelako Labea\n“Vik Muniz Ziudadelara begira” erakusketari buruz (MUN). Izen-emateak, 010ean.\nHaurrendako lantegiak (5 urtetik gorakoentzat)\nZiudadelako Arma Aretoa. Abenduak 28, 29, 30. Urtarrilak 7, 8 eta 9. 11:30 – 13:00\nKoordinatzailea: La Chincheta Bruna\nFamiliarteko lantegiak artistekin\nZiudadelako Arma Aretoa. 17:30 – 19:30.\nAbenduak 28, 29, 30: Teresa Sabaté, Virginia Santos, Carmen Salgado eta Blanca Razquin\nUrtarrilak 7 eta 8: Marijose Recalde, Alicia Otaegui, María Jiménez eta Alfredo Murillo\nUrtarrilaren 9an, larunbatarekin, lantegietara bertaratutako guztiekin horma-irudi bat eginen da, objektuekin eskultura bat osatzeko, Brasilgo artistaren lana erreproduzituz.\nAbenduak 18 – Urtarrilak 5\nEszenatokiak: Gazteluko plaza, hiriko bi auzo eta Gurutzeko plaza eta Askatasun plaza. Azken bi hauetan talde bera arituko da elkarren segidan 12:00etan eta 12:30ean eta 18:30ean eta 19:00etan.\nAstelehenetik larunbatera: 18:30. Larunbat, igande eta jaiegunetan: 12:00 eta 18:30.\nERRALDOI ETA BURUHANDIEN KONPARTSEN ERAKUSKETAK\nAbenduak 21 – Urtarrilak 10\nKondestable Civivoxa eta Iturramako Civivoxa\nBi zentro horien irekiera-ordutegietan (09:00 – 14:00 eta 17:00 – 21:00, astelehenetik larunbatera. Igandeetan, bakarrik Kondestablen).\nAldezar Elkartea (6 Txiki)\nTrikimako Gazte Elkartea (4 zezen)\nAlde Zaharreko Erraldoiak (4)\nGartxot Konpartsa Elkartea (2)\n“San Cristobal” Gazte Elkartea\nArrotxapeko Erraldoien Konpartsa (4)\nBuztintxuriko Erraldoi eta Buruhandien Konpartsa (4)\nIlargienea Taldea (4 Txiki)\nAbenduaren 30era arte, Gabon eta Eguberri egunetan izan ezik. 19:30. Sarrera librea\nElizak: Aita Karmeldar Oinutsak, San Nikolas, San Saturnino, San Enrike, San Antonio eta San Domingo.\nMusikariak: Dúo Koriki; Tafelmusik Ensemble; Iñaki Fresán eta Leire Lisarri; zeharkako flautaren eta marimbaren duoa; Elkhos Ahots Taldea; Strenia Ensemble; Migiomaro laukotea; Fluencias laukotea; Gaztelu Ahotsak; Eugenia Echarren Kantu Eskola; Tempo d’Intermezzo Ahots Taldea; Amaia Huarte, Juan Urdaniz eta Ikki Quartet; eta In Tempore Abesbatza, korua eta ensemblea.\nAbenduak 26 – Urtarrilak 4\nIpuinak: Kondestable: abenduak 26 eta urtarrilak 2. 12:00. Doan izanen dira, aurrez izena emanda, Civivox zentroetan, www.pamplonaescultura webgunean eta 010 telefonoan.\nProiekzioak: Kondestable: abenduak 27 eta urtarrilak 3. 18:00. Doan izanen dira, aurrez izena emanda, Civivox zentroetan, www.pamplonaescultura webgunean eta 010 telefonoan.\nIkuskizunak: Iturrama, Mendillorri eta Sanduzelaiko Civivoxak: abenduak 26, 27, 28 eta 30, eta urtarrilak 2 eta 4. 18:00. Sartzeko 3 euroan dagoen sarrera ordaindu beharko da, www.pamplonaescultura.es webgunean edo Civivox zentroan bertan.\n*Haurrentzako lantegiak ere programatu dira; jada beteta daude.